text:
“O se ke wa boifa. ke tla go thuša”
A RE re o sepela setarateng bošego kudu. Ke moka o a kwa gore go na le motho yo a go šetšego morago. Ge o ema, motho yoo le yena o a ema. Ge o phakiša, le yena o a phakiša. O thoma go kitima gomme o tšhabela ntlong ya mogwera wa gago. Ge mogwera wa gago a bula lebati gomme o tsena ka ntlong, o kwa o imologile.
Mohlomongwe ga se wa ka wa ba boemong bjo bjalo, eupša go na le maemo a mangwe bophelong ao a ka dirago gore o ikwe o boifa. Ka mohlala, na o lwantšhana le bofokodi bja go boeletša phošo e swanago? Na o feditše nako e telele o nyakana le mošomo eupša o sa o hwetše le ge o dira sohle seo o ka se kgonago? Na o tshwenyegile ka gore o a tšofala le gore o tlo lebeletšana le malwetši ge nako e dutše e eya? Goba na mohlomongwe go na le selo se sengwe seo se go tshwenyago?
Go sa šetšwe gore o lebeletšane le bothata bofe, na o be o ka se thabele go ba le mogwera yo o ka mo tšhollelago sa mafahleng le yo a ka go neago thušo ge o e hloka? Na o na le mogwera yo bjalo? Ee, o na le yena! Jehofa ke mogwera wa mohuta woo. Bjalo ka ge go bontšhitšwe go Jesaya 41:8-13, Jehofa e be e le mogwera wa mopatriareka Aborahama. Go temana 10 le 13, Jehofa o botša yo mongwe le yo mongwe wa bahlanka ba gagwe gore: “O se ke wa boifa gobane ke na le wena. O se ke wa lealea gobane ke Modimo wa gago. Ke tla go matlafatša. Ruri ke tla go thuša. Ruri ke tla go swara ka go tia ka seatla sa ka sa le letona sa toko. Ka gobane nna Jehofa Modimo wa gago ke [swere seatla sa gago sa le letona], Yena yo a rego go wena: ‘O se ke wa boifa. Ke tla go thuša.’”
“RURI KE TLA GO SWARA KA GO TIA”
Na mantšu a ga a go matlafatše? Leka go bona Jehofa a go dira seo a se boletšego ditemaneng tše re boletšego ka tšona. Ditemaneng tšeo, ga o tšwelele o sepela le Jehofa le bapelane, le ge seo se be se ka go thabiša. Ge nkabe o sepela le Jehofa le bapelane, go ra gore o be a tla be a swere seatla sa gago sa le letshadi. Eupša ditemaneng tše, Jehofa o otlolla seatla sa gagwe “sa le letona sa toko” gomme a swara “sa gago sa le letona,” go le bjalo ka ge eka o a go goga gore a go ntšhe ka gare ga bothata bjo itšego. Ge a dutše a dira bjalo, o go matlafatša ka mantšu ao a rego: “O se ke wa boifa. Ke tla go thuša.”
Na o bona Jehofa a le bjalo ka Tate yo lerato le Mogwera yo a tlago go go thuša ge o na le mathata? O na le taba le wena, o tshwenyegile ka wena e bile o ikemišeditše go go thuša. Ge o na le mathata, Jehofa ga a nyake gore o tshwenyege ka gobane o go rata kudu. Ruri Jehofa “ke thušo yeo e hwetšagalago gabonolo nakong ya ditlalelo.”—Ps. 46:1.
GO TSHWENYWA KE DIPHOŠO TŠA NAKONG E FETILEGO
Batho ba bangwe ga ba robale ka baka la diphošo tša bona tša nakong e fetilego gomme ba ipotšiša ge e ba Modimo a ba lebaletše. Ge e ba o le yo mongwe wa bona, nagana ka monna wa go botega e lego Jobo, yo a ilego a dumela gore o be a dira dibe bofseng bja gagwe. (Jobo 13:26) Mopsalme Dafida le yena o ile a ba le maikwelo a swanago gomme a lopa Jehofa ka gore: “Hle o se gopole dibe tša bofseng bja ka le melato ya ka.” (Ps. 25:7) Ka ge re sa phethagala, ka moka ga rena ‘re dirile sebe gomme re hlaelelwa ke letago la Modimo.’
Mathomong molaetša wo o lego go Jesaya kgaolo 41 o be o ngwaletšwe batho ba Modimo e lego Baisiraele. Ba be ba dirile dibe tše dintši moo Jehofa a ilego a ba ahlolela gore ba išwe bokgobeng Babilona. (Jes. 39:6, 7) Lega go le bjalo, Modimo o be a naganne le ka nako yeo a bego a tla phološa bao ba tlago go itshola gomme ba boela go yena! (Jes. 41:8, 9; 49:8) Le lehono Jehofa o bontšha kwelobohloko e swanago go bao ba tlogago ba nyaka a ba gaugela.
Nagana ka phihlelo ya Takuya, * yo a bego a nyaka go tlogela go bogela diswantšho tša batho bao ba sa aparago le go tsoša setho sa gagwe sa botona. Nako le nako ge a be a leka go tlogela, o be a palelwa. O be a ikwa bjang? O re: “Ke be ke ikwa ke se selo, eupša ge ke be ke rapela Jehofa gore a ntebalele, o ile a mmatlafatša.” Jehofa o dirile seo bjang? Bagolo ba phuthegong ya gabo Takuya ba ile ba mo kgopela gore a ba founele ge a ka bušeletša. O dumela ka gore: “Go be go se bonolo go ba founela, eupša ka mehla ge ke be ke ba founela, ke be ke matlafala.” Ke moka bagolo ba ile ba rulaganya gore molebeledi wa tikologo a direle Takuya leeto la bodiši. Molebeledi wa tikologo o ile a mmotša gore: “Go na le lebaka la gore ke tle mo. Bagolo ba nkgopetše gore ke go etele. Ba bone o swanelwa ke leeto le la bodiši.” Takuya o gopola ka gore: “Ke nna ke bego ke dira dibe, eupša Jehofa o ile a diriša bagolo go nthuša.” Takuya o ile a dira diphetogo gomme a ba mmulamadibogo wa ka mehla. Ga bjale o šoma ofising ya lekala. Go swana le ge Jehofa a ile a thuša ngwanabo rena yo, le wena o tla go thuša ge o na le mathata.
GO BELAELA KA GO HWETŠA MOŠOMO
Batho ba bantši ba tshwenyegile ka gobane ga ba šome. Ba bangwe ba felelwa ke mošomo gomme ba thatafalelwa ke go hwetša o mongwe. Nagana kamoo o bego o tla ikwa ka gona ge o be o ka nyakana le mošomo dikhamphaning tše dintši eupša wa se o hwetše? Ge maemo a le bjalo, batho ba bangwe ba a inyatša. Jehofa a ka go thuša bjang? A ka no se go thuše go hwetša mošomo wa maleba di tloga fase, eupša a ka go thuša ka go go gopotša seo Kgoši Dafida a ilego a se lemoga ge a be a re: “Nkile ka ba lesogana, e bile ke tšofetše, eupša ga se ka bona le ge e le mang yo a lokilego a tlogetšwe a le feela, goba bana ba gagwe ba kgopela dijo.” (Ps. 37:25.) Jehofa o go lebelela o le bohlokwa kudu, gomme a ka diriša ‘seatla sa gagwe sa le letona sa toko’ go go thuša go hwetša seo o se hlokago gore o tšwele pele o mo hlankela.
Sara, yo a dulago Colombia, o ile a bona matla a Jehofa. O be a na le mošomo wa maemo khamphaning e itšego eupša o be o mo jela nako. Lega go le bjalo, o be a nyaka go šomela Jehofa ka mo go oketšegilego. Ka gona o ile a tlogela mošomo woo gomme a thoma go bula madibogo. Eupša o be a sa hwetše mošomo wa nakwana. O ile a thoma go rekiša ice-cream eupša dilo tša se sepele gabotse, a felelwa ke tšhelete gomme a tswalela lebenkele leo. Sara o re: “Go ile gwa feta nywaga e meraro go le thata, eupša ke leboga gore Jehofa o ile a nthuša go kgotlelela.” Sara o ile a ithuta phapano magareng ga dilo tšeo motho a di nyakago le tšeo a di hlokago le gore a se ke a belaela ka tša ka moso. (Mat. 6:33, 34) Mafelelong, mothwadi wa mo a bego a šoma gona peleng o ile a mo founela a nyaka go mo nea mošomo wola a bego a o šoma. Sara o ile a re o tla amogela mošomo woo ge feela ba ka mo dumelela go šoma ka nakwana le ge a be a ka newa nako ya go dira tša Modimo. Le ge Sara a sa gole tšhelete e ntši go etša peleng, e sa le mmulamadibogo. Go tšwa phihlelong ye, Sara o re: “Ke bone Jehofa a ntshwara ka letsogo.”
GO BELAELA KA GO TŠOFALA
Batho ba tšhaba go tšofala. Ge batho ba bantši ba fihla nywageng ya go rola modiro, ba ipotšiša ge e ba tšhelete yeo ba nago le yona e tla ba thuša go phela gabotse go fihlela ba ehwa. Ba tshwenyega le ka malwetši ao a ka ba swarago ge ba dutše ba tšofala. Go bonala Dafida e le yena yo a ilego a lopa Jehofa ka gore: “O se ke wa ntahla nakong ya botšofadi; o se ke wa ntlogela ge ke felelwa ke matla.”
Bjale bahlanka ba Jehofa ba ka phema bjang go tshwenyega ge ba tšofetše? Ba swanetše go tšwela pele ba bota Modimo, ba be le tumelo e tiilego ya gore o tla ba hlokomela. Ke therešo gore ge e ba nakong ya ge ba be ba sa šoma ba be ba phela bophelo bja manobonobo, ba tla swanelwa ke go nolofatša bophelo bja bona gomme ba kgotsofalele seo ba nago le sona. Ba ka hwetša gore go ja “morogo” go e na le go ja “nama ya poo e nonnego” go bose kudu, e bile go ka ba thuša go phela gabotse mmeleng. (Die. 15:17) Ge e ba bophelong bja gago o etiša pele go thabiša Jehofa, o tla go hlokomela le ge o tšofetše.
Nagana ka mohlala wa José le Rose, bao ba hlanketšego Jehofa ka nako e tletšego ka nywaga ya ka godimo ga e 65. Go theoša le nywaga, ba be ba swanetše go hlokomela tatago Rose, yo a bego a nyaka go hlokomelwa letšatši ka moka. Le gona José o be a alafiwa kankere, a ekwa bohloko. Na Jehofa o ile a otlolla letsogo la gagwe le letona gomme a thuša banyalani ba bao ba botegago? Ee. Eupša bjang? O ile a diriša Tony le Wendy, e lego banyalani ba phuthegong ya bona bao ba ilego ba rulaganya gore José le Rose ba be le lefelo la bodulo. Tony le Wendy ba be ba nyaka gore babulamadibogo ba ka mehla ba dule ntlong yeo mahala. Ge Tony a be a sa le sekolong se se phagamego, o be a bona José le Rose ka lefasetere ba feta ba eya bodireding ka mehla. O ile a ba rata ka gobane ba be ba rata Jehofa kudu, gomme seo se ile sa mo kgoma kudu. Ka ge Tony le Wendy ba be ba bona gore banyalani ba bao ba tšofetšego ba feditše bophelo bja bona ba hlankela Jehofa, ba ile ba tutueletšega go ba nea ntlo. Nywageng e 15 e fetilego, Tony le Wendy ba be ba dutše ba thuša José le Rose, bao ga bjale ba lego nywageng ya bo-80. Batšofadi ba ba lebelela thušo yeo ba e nwago ke banyalani ba ba bafsa e le mpho e tšwago go Jehofa.
Le wena Modimo o nyaka go go swara ka ‘seatla sa gagwe sa le letona sa toko.’ Na o tla otlolla seatla sa gago gomme wa swara yo a go holofetšago gore: “O se ke wa boifa. Ke tla go thuša”?
^ par. 11 Maina a mangwe a fetotšwe.


c: text/html

text:
Karolo 17
Jesu o Ruta ka Mmušo wa Modimo
Jesu o ruta barutiwa ba gagwe dilo tše dintši, eupša sehlogo sa gagwe ke se tee—Mmušo wa Modimo
KE’NG seo Jesu a bego a tletše go se dira lefaseng? Yena ka boyena o boletše gore: “Ke swanetše go bolela ditaba tše dibotse tša mmušo wa Modimo, gobane ke sona se ke se rometšwego.” (Luka 4:43) Ela hloko dilo tše nne tšeo Jesu a di rutilego ka Mmušo, e lego sehlogo se segolo sa molaetša wa gagwe.
1. Jesu e be e tla ba Kgoši. Jesu o boletše ka go lebanya gore ke Mesia yo a holofeditšwego. (Johane 4:25, 26) Le gona, o ile a bontšha gore ke Kgoši yeo moporofeta Daniele a bego a e bone ponong. Jesu o boditše baapostola ba gagwe gore ka letšatši le lengwe o tla dula ‘sedulong sa bogoši sa letago’ le gore le bona ba tla dula didulong tša bona tša bogoši. (Mateo 19:28) O ile a bolela ka sehlopha se sa babuši e le “mohlatswana” wa gagwe, le gona o ile a bolela gore o na le “dinku tše dingwe,” tšeo e bego e se karolo ya sehlopha seo.—Luka 12:32; Johane 10:16.
2. Mmušo wa Modimo o tla godiša toka ya kgonthe. Jesu o bontšhitše gore Mmušo o tlo fediša go hloka toka ka go kgethagatša, goba go dira gore leina la Jehofa Modimo e be le lekgethwa le ka go tloša kgobogo ka moka yeo Sathane a e pharilego go lona ga e sa le go tloga borabeleng bja tšhemong ya Edene. (Mateo 6:9, 10) Jesu gape o be a sa kgetholle batho go ya ka maemo gomme o be a ruta banna le basadi, bahumi le badiidi. Le ge thomo ya gagwe e be e le go ruta Baisiraele, o ile a thuša le Basamaria le Bantle, goba bao e sego Bajuda. Go fapana le baetapele ba bodumedi ba mehleng ya gagwe, o be a sa kgetholle goba go beba sefahlego.
3. Mmušo wa Modimo e ka se be karolo ya lefase le. Jesu o phetše nakong ya khuduego e kgolo ya dipolitiki. Motse wa gabo o be o bušwa ke mmušo wa naga e šele. Lega go le bjalo, ge batho ba be ba leka go mo tsenya dipolitiking, o ile a tšhaba. (Johane 6:14, 15) O ile a botša radipolitiki yo mongwe gore: “Mmušo wa-ka ga se karolo ya lefase le.” (Johane 18:36) Go balatedi ba gagwe o itše: ‘Ga le karolo ya lefase.’ (Johane 15:19) O be a sa ba dumelele go diriša dibetša, gaešita le ge e be e le go mo šireletša.—Mateo 26:51, 52.
“A tloga . . . motsaneng o mongwe go ya go o mongwe a bolela le go tsebatša ditaba tše dibotse tša mmušo wa Modimo.”
4. Motheo wa pušo ya Kriste e be e tla ba lerato. Jesu o holofeditše gore o tla lapološa batho, a ba imolla morwalo. (Mateo 11:28-30) O ile a phethagatša kholofetšo ya gagwe. O ile a nea dikeletšo tše bohlale le tše kwagalago mabapi le go lebeletšana le dipelaelo, go kaonefatša ditswalano, go efoga go rata dilo tše di bonagalago le mabapi le go hwetša lethabo. (Mateo, dikgaolo 5-7) Ka ge a be a e-na le lerato, batho ba mehuta ka moka ba be ba kgona go mmatamela. Gaešita le bao ba bego ba gateletšegile ba be ba kgeregela go yena, ba kgodišegile gore o tla ba swara ka botho le seriti. Ruri Jesu e tla ba Mmuši yo botse!
Go na le tsela e nngwe e matla yeo ka yona Jesu a ilego a ruta ka Mmušo wa Modimo. O ile a dira mehlolo e mentši. Ke ka baka la’ng a ile a dira bjalo? Anke re bone.
Ithute ka mo go oketšegilego
Mmušo wa Modimo
—Seo o se Bolelago go Jesu
Jesu o boletše ka Mmušo kudu go feta kamoo a boletšego ka taba le ge e le efe e nngwe.
Mmušo wa Modimo
—O tla Bolela Eng go Wena?
Ka tekanyo e kgolo, karabo e ithekgile ka wena.
Mmušo wa Modimo ke Eng?
Batho ba bantši ba tseba Thapelo ya Morena. Ke eng seo se bolelwago ke polelwana: “Mmušo wa gago a o tle”

robotstxt: allowed

filter: keep


text:
BOPHELO BJA BOKRISTE
Kamoo re ka Dirišago Puku ya Beibele e re Ruta Eng?
Puku ya Beibele e a re Ruta le ya Seo Beibele e se Rutago di a swana. Didirišwa tše tše pedi tšeo re di dirišago go ruta batho di ahlaahla dihlogo tša go swana, le gona di beilwe ka tsela e swanago. Lega go le bjalo, puku ya Beibele e a re Ruta e hlalosa taba ka tsela e bonolo le go diriša mantšu a nolofaditšwego. E diretšwe bao ba ka bago ba thatafalelwa ke go kwešiša puku ya Seo Beibele e se Rutago. Go ena le gore puku ya Beibele e a re Ruta e diriše lemetletšo, e diriša ditlhaloso tšeo di hlalosago gabonolo mantšu a mangwe le dipolelwana tšeo di hwetšwago kgaolong. Dikgaolo ga di na dipotšišo tša matseno goba lepokisi la go hlahloba. Go ena le moo, di phetha ka go akaretša ditherešo tša Beibele tšeo di hlalositšwego kgaolong. Re ka sepediša puku ya Beibele e a re Ruta le ge e sa sepedišwe kgweding yeo, go etša ge re dira bjalo ka puku ya Seo Beibele e se Rutago. Re ka diriša bjang dikarolo tša moswananoši tša puku ye ya Beibele e a re Ruta ge re swere thuto ya Beibele?
KAKARETŠO: Go batho ba bantši, tsela ya rena e tlwaelegilego ya go swara thuto ya Beibele ka go bala serapa ka pukung ya Seo Beibele e se Rutago ke moka ra botšiša potšišo e tla ba šomela. Lega go le bjalo, a re re morutwana ga a tsebe gabotse leleme leo le le dirišago go swara thuto goba ga a kgone go bala gabotse. Boemong bjo, o ka kgetha go diriša puku Beibele e a re Ruta. Ke moka, o ka diriša dikakaretšo tša dikgaolo e le thuto gomme wa kgothaletša morutwana go bala kgaolo ka boyena. Therešo e nngwe le e nngwe ya Beibele gantši e ka rutwa thutong ya Beibele yeo e tšeago metsotso e ka bago e 15. Ka ge dikakaretšo di sa hlalose ka botlalo taba yeo e lego kgaolong, morutiši o swanetše go lokišetša gabotse, a naganne ka dinyakwa tša morutwana. Ge e ba morutiši a swara thuto a diriša kgaolo, dikakaretšo di ka dirišwa bakeng sa go ikgopotša.
DITLHALOSO: Mantšu le dipolelwana tšeo di hwetšwago go ditlhaloso di latelana ka tsela yeo di tšwelelago kgaolong. Morutiši a ka kgetha ge e ba a ka ahlaahla ditlhaloso tšeo di lego ka pukung ya Seo Beibele e se Rutago nakong ya thuto.


text:
Nka Rapelela Eng?
Karabo ya Beibele
Bjalo ka ge go bontšhitšwe ka Beibeleng, o ka rapelela selo le ge e le sefe seo se dumelelanago le thato ya Modimo. “
Go sa šetšwe seo re se kgopelago go ya ka thato ya Modimo, Modimo o a re kwa.” (1 Johane 5:14) Na o ka rapelela dilo tšeo di go tshwenyago? Ee. Beibele e re: “
Tšhollang dipelo tša lena le le pele ga [Modimo].”—Psalme 62:8.
Mehlala ya dilo tšeo o ka di rapelelago
Kgopela go ba le tumelo go Modimo.—Luka 17:5.
Moya o Mokgwethwa, goba matla a šomago a Modimo, go go thuša go dira se se lokilego.—Luka 11:13.
Matla a go kgotlelela mathata le go ganetša diteko.—Bafilipi 4:13
Khutšo goba go theoša maswafo.—Bafilipi 4:6, 7.
Bohlale bja go dira diphetho tše dibotse.—Jakobo 1:5.
Thušo ya go hwetša dinyakwa tša letšatši le letšatši.—Mateo 6:11.
Tebalelo ya dibe.—Mateo 6:12.
Ithute ka mo go oketšegilego
Re Swanetše go Rapelela Eng?
Thapelong ya mohlala, yeo ka dinako tše dingwe e bitšwago Thapelo ya Morena, Jesu o be a re nea lelokelelo la dilo tšeo di tlago pele tšeo re swanetšego go di gopola ge re rapela.
Na o tla Bota Modimo?
Utolla kgotsofalo yeo o ka bago le yona ka go tseba Modimo bjalo ka Mogwera yo a botegago.


text:
MOROKAMI 2009-08-01
Na Madumedi ka Moka a Lokile?
Na madumedi ka moka a lebiša felo gotee? Ela hloko seo Jesu a se boletšego ka taba ye.
Bodumedi Bjo bo Lokilego bo Kgothaletša Ditekanyetšo tše Phagamego tša Boitshwaro
Bala seo Beibele e se rutago ka lenyalo, tlhalo le boitshwaro bjo bo gobogilego.
Bodumedi Bjo bo Lokilego bo Kgothaletša Lerato la Borwarre
Ke bodumedi bofe bjo bo kgothaletšago ditho tša bjona go phema dipolotiki, kgethollo le mapheko a tša ikonomi ao a aroganyago batho?
Bodumedi bjo bo Lokilego bo Kgothaletša go Hlompha Lentšu la Modimo
Jesu o ile a kgothaletša gore go hlompšhe Lentšu la Modimo. Na madumedi a lehono le ona a dira bjalo?
Go Laola Tšhelete
Ditšhelete tša lapa ke tšona di bakago dingangišano tše dintši. Ithute kamoo Beibele e ka thušago go rarolla mathata a ditšhelete.
Na o Dumelela Modimo Gore a Bolele le Wena Letšatši le Letšatši?
Ithute kamoo o ka holwago ke go bala Beibele letšatši le letšatši.
Rahaba o be a Theetša Ditaba
Rahaba o tutueleditšwe ke’ng go uta dihlodi tša Baisiraele?


text:
Lengwalo le le Tšwago Gerika
Go Dira Boboledi Mollwaneng wa ka Borwa bja Yuropa
DITHABA tše dikgolo tša Levka tša sehlakahlakeng sa Kereta di thoma go se sa bonala gabotse ge sekepe sa rena se lebile nageng e nyenyane yeo e ikadilego yeo e bonagalago e rotoga bogareng bja lewatle la Mediterranean. Ka sekepeng go nametše sehlopha sa rena sa batho ba 13, bao ba fagahletšego go tšea leeto la go yo dira boboledi sehlakahlakeng sa Gavdos, seo se bonalago e le khutlo e nyenyane mo mmapeng, seo se lego mollwaneng wa ka borwa bja Yuropa
Go bonagala eka re tla ba le leeto leo le thabišago letšatšing le leo le fišago la selemo. Eupša go se go ye kae ke ge go tšutla phefo e matla yeo e galefišago lewatle, yeo e dirago gore sekepe se ye godimo le fase. Ge ke ikwa ke babja, ke ile ka gopola pego ya Beibele ya moapostola Paulo, yo a ilego a lebana le ledimo le šoro lewatleng le nywageng e makgolo e fetilego—nakong ya ge sehlakahlaka sa Gavdos se be se tsebja e le Kauda. (Ditiro 27:13-17) Ke fo ba ke holofela gore re tla fihla re šireletšegile sehlakahlakeng sa Gavdos.
Mafelelong re bona moo re yago gona, e lego lefelo leo le tletšego maswika la magaga ao a felelago ka lewatleng. Lefelo le ke molala, la bophagamo bja mo e ka bago bja dimithara tše 300 feela, leo le se nago dithaba. Karolo e kgolo ya sehlakahlaka se sa bogolo bja mo e nyakilego go ba disekwere-khilomithara tše 26 e apešitšwe ke dihlare tše dikoto tša mophaene le dihlašana. Dikarolong tše dingwe, mejunipere yeo e melago mabopong e fihla lešing la lewatle.
Ka nako e nngwe sehlakahlaka se se kile sa ba le badudi ba mo e ka bago ba 8 000. Lehono, palo ya bao e lego badudi ba moo e ka tlasana ga 40. Go bonagala tlhabologo ya mehleng yeno e se ya fihla sehlakahlakeng sa Gavdos. Le ge dikepe tša merwalo le dikepe tše dikgolo tšeo di rwalago ditanka di fela di sesa mabopong a sona, sehlakahlaka se se na le seketswana seo se sa sepelego ka mehla seo se yago Kereta, seo gantši se diegago goba se sa sepelego ka baka la maemo a sa kgahlišego a leratadima.
Re tlile sehlakahlakeng sa Gavdos go tlo fa batho selo se bohlokwa le seo se thabišago—kholofelo ya kgonthe ya bokamoso bjo bokaone le tebelelo ya bophelo bjo bo sa felego, batho ba phetše gabotse mmeleng. Ge sekepe sa rena se itokišetša go ema boemakepeng, re fagahletše go ya lebopong go yo bolela ditaba tšeo tše dibotse.
Ka ge re tšere diiri tše nne le seripa re akgaakgwa, difahlego tša rena tšeo di sehlefetšego di bontšha gore leeto la rena la go ya sehlakahlakeng sa Gavdos e be e se leeto leo le lapološago la sekepe. Eupša ka morago ga go robala ganyenyane mo go lapološago le go nwa komiki ya kofi, re ile ra ikwa re le kaone kudu. Ka morago ga go ikgopotša ganyenyane pego ya Beibele ya leeto la moapostola Paulo gotee le go rapela go tšwa pelong, re be re loketše go thoma modiro wa rena.
Batho ba lefelong leo ba na le bogwera le moya wa go amogela baeng. Ba re laletša magaeng a bona le go re nea dino tšeo di lapološago. Go tlaleletša tabeng ya go ba botša ditaba tše dibotse tšeo di tšwago ka Beibeleng, re bontšha tebogo ya rena ka go nea thušo ge go nyakega. Ge re be re boledišana le mosadi yo mongwe, yo mongwe yo a bego a le sehlopheng sa rena yo e bego e le ramohlagase o ile a lemoga gore go be go na le sedirišwa seo se senyegilego lefelong la mosadi yoo la kgwebo gomme a ithaopela go se lokiša. Mosadi yoo o ile a kgomega. O ile a amogela dikgatišo tšeo re mo filego tšona tša Beibele gomme a re reta a ba a reta le modiro wa rena. Mosadi yo mongwe o ile a bontšha tebogo ya gagwe ka go bolela gore, “Modiro wa lena o tšwa go Modimo, e sego bathong; le gona se se molaleng ka gore le tlile sehlakahlakeng se seo se lego lekatana go tlo bolela ditaba tše.”
Dikgatišo tša Beibele tšeo re tlilego le tšona go bonala batho ba di amogela kudu. Monna yo mongwe o ile a amogela dimakasine tša Morokami le Phafoga! gomme a nyaka dikgatišo tšeo di oketšegilego gore a di bale dikgweding tša marega. Monna yo mongwe o be a nyaka dikgatišo tša rena a sa nyakele yena feela eupša a kgopela tše oketšegilego gore a di bee ka lebenkeleng la gagwe gore bareki ba gagwe ba di bale. O ile a re fa aterese ya gagwe gore re mo romele dimakasine kgwedi e nngwe le e nngwe. Lapa le lengwe le ile la kgahlega kudu ge le be le bontšhwa gore ka Beibeleng go bolelwa ka sehlakahlaka seo le dulago go sona. Gape lapa leo le ile la amogela dimakasine tša rena ka lethabo.
Le ge dikarabelo tšeo di be di kgothatša kudu, go etela sehlakahlaka sa Gavdos go ile gwa gopotša ba bangwe ba rena dilo tšeo di nyamišago. Kgauswi le Kou ya Sarakíniko, go na le moago wo o kilego wa dulwa ke bagolegwa ba tša dipolitiki. Emmanuel Lionoudakis, e lego yo mongwe wa Dihlatse tša Jehofa, o be a golegilwe moo go ya bofelong bja nywaga ya bo-1930 ka baka la modiro wa gagwe wa boboledi. * Sehlakahlaka sa Gavdos sa nakong yeo se hlalositšwe e le “sehlakahlaka seo se omilego seo se tšweletšago feela diphepheng tšeo di bolayago, lefelo leo go lona batho ba bantši . . . ba hwilego ba bolawa ke tlala, malwetši le go hloka dilo tše itšego, [lefelo] leo le biditšwego gabotse gore ke sehlakahlaka sa lehu.” Lionoudakis o be a hwetša dijo ka go rea dihlapi, gaešita le ge a be a swaregile le ka go dira boboledi go bagolegwa ba bangwe ka ge e be e le Hlatse a nnoši moo. Ge ba bona lefelo leo a ilego a dula go lona nywageng e 70 e fetilego, morwedi wa gagwe, mokgonyana le setlogolo sa gagwe sa ngwanenyana ba ile ba kwa bohloko kudu. Ge e le rena, mohlala wa gagwe o re tutueletša gore re dule re botega le go ba mafolofolo bodireding.
Go bao ba ilego ba golegwa moo, sehlakahlaka sa Gavdos e be e se lefelo leo le sa thabišego. Eupša go rena, go bonagetše e le lefelo leo le re amogelago ka ge re dirile boboledi dikarolong ka moka tša sehlakahlaka seo mafelobekeng, ra sepedišetša batho ba moo ba dipelo tše borutho dimakasine tše 46 le diporoutšha tše senyane. Re fagahletše kudu gakaakang go bona bagwera ba rena ba bafsa gape!
Pele ga ge re ka lemoga, ke ge go fihla nako ya gore re sepele. Eupša maemo a leratadima ke a mabe gape, gomme nako ya rena ya go sepela ya 5:00 thapama e fetošitšwe. Re namela sekepe bošegogare e le ge re itokišeletša leeto le lengwe leo le sa thabišego. Mafelelong, re ile ra sepela ka 3:00 mesong, gomme ka morago ga go akgaakgwa ke ledimo le matla lewatleng mo e ka bago ka diiri tše hlano, ra fihla sehlakahlakeng sa Kereta. Re lapile wa go hwa moo le maoto a rena a palelwago ke go tsepama ge re fologa sekepe, eupša re thabile ka gore re ile ra kgona go tsebatša leina la Jehofa sehlakahlakeng sa Gavdos. (Jesaya 42:12) Sehlopha ka moka se dumela gore maiteko ao e bile a swanelago. Maemo a go se thabiše ao re bilego le ona go se go ye kae a tla lebalwa, eupša re kgodišegile gore re ka se lebale leeto leo le ka mohla.
^ ser. 11 Bakeng sa phihlelo ya Emmanuel Lionoudakis, bona Morokami wa September 1, 1999, matlakala 25-29.


text:
SEPTEMBER 8, 2014
UNITED STATES
Lillian Gobitas Klose, yo a Bilego Tshekong ya go Tuma ka 1940, o Hlokofala a na le Mengwaga e 90
NEW YORK—Lillian Gobitas Klose, yo a ilego a gana go dumediša folaga gomme a ikhwetša a le Kgorongkgolo ya Tsheko ya go tuma kua United States o hlokofetše ka August 22, 2014 legaeng la gagwe kua Fayetteville, Georgia a na le mengwaga e 90.
Lillian Gobitas le kgaetšedi ya gagwe William, bao e lego Dihlatse tša Jehofa, ba ile ba gana go dumediša folaga ka morago ga go kwa kgašo ya radio ka October 6, 1935, yeo e bego e bolela ka ditaelo tše di tšwago Beibeleng kgahlanong le go rapela medimo. Dibeke tše mmalwa ka morago ba ile ba rakwa sekolong ka baka la go emela tumelo ya bona. Tatago bona e lego Walter, o ile a bula molato go šireletša ditokelo tša bana ba gagwe gomme a fenya molato wo dikgorong tša tsheko tša lefelong leo. Lekgotla la taolo ya sekolo le ile la dira boipiletšo Kgorongkgolo ya Tsheko gomme ka June 3, 1940, molatong wa Minersville School District v. Gobitis (sefane sa lapa leo ga se sa ngwalwa gabotse dipegong tša kgoro ya tsheko), phetho e ile ya dirwa kgahlanong le ba ga Gobitas. Ka morago ga mengwaga e meraro, ka June 14, 1943, letšatšing la go hlompha folaga leo le bitšwago Flag Day, KgoroKgolo ya Tsheko e ile ya fetoša phetho yeo e dirilwego ka 1940 mabapi le ba ga Gobitis, ka gona phethong ya West Virginia State Board of Education v. Barnette, kgoro e ile ya dumelela bana ba Dihlatse go boela sekolong. Se e bile lekga la pele historing ya United States moo Kgorokgolo ya Tsheko e ilego ya fetoša phetho ya yona ka morago ga nakwana e dirilwe.
Lillian Gobitas o belegwe ka November 2, 1923 kua Minersville, Pennsylvania, e be e le morwedi wa Walter le Ruth Gobitas. Ka March 14, 1935, o ile a kolobetšwa e le Hlatse ya Jehofa. Ge a be a na le mengwaga e 20, Moh. Gobitas o ile a ba morutiši wa Beibele wa nako e tletšego (yoo a bitšwago ke Dihlatse gore ke mmulamadibogo wa ka mehla) gomme ka morago ga moo o ile a šoma ntlongkgolo ya lefase ka bophara ya Dihlatse tša Jehofa kua Brooklyn, New York go tloga ka February 1946 go fihla ka April 1953.
Ge Moh. Gobitas a be a le dikopanong tša selete tša Dihlatse tša Jehofa kua Yuropa ka 1951, o ile a gahlana le Erwin Klose ofising ya lekala kua Jeremane. E ile ya ba bagwera le ge Mna. Klose a dutše a le Sekolong sa Watchtower sa Beibele sa Gilead, e lego sekolo sa Dihlatse sa boromiwa seo se swarwago kua South Lansing, New York. Mna. Klose o alogile sekolong seo ka 1952 gomme a abelwa go šoma kua Vienna, Austria. Moh. Gobitas le yena o ile a aloga ka February 1954 sekolong sa Dihlatse sa boromiwa.
Moh. Gobitas o ile a nyalana le Mna Klose kua Vienna ka March 24, 1954 gomme ba tšwela pele ka modiro wa bona wa boromiwa kua Austria. Ba ile ba boela United States bofelong bja wona ngwaga woo ka baka la go mpefala ga bophelo bja Mna. Klose, yo a bego a sa fokola mmeleng ka baka la ditlamorago tša go swarwa gampe dikampeng tša tshwenyo tša Nazi, ka baka la go ba Hlatse ya Jehofa. Ka morago ba ile ba ba le bana ba babedi, e lego Stephen Paul le Judith Deborah. Ka 1967, lapa la ga Klose le ile la hudugela kua Riverdale, Georgia moo le ilego la katološa modiro wa lona wa go ruta Beibele.
Moh. Gobitas Klose o tlogela morwedi wa gagwe e lego, Judith Klose; bana babo ba babedi e lego Jeanne Fry le Grace Reinisch; le kgaetšedi ya gagwe Paul Gobitas. Ge e le monna wa gagwe, batswadi ba gagwe, kgaetšedi ya gagwe William Gobitas, ngwanabo, Joy Yubeta le morwa wa gagwe Stephen Paul Klose bona ba šetše ba hlokofetše.
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Ditšhabatšhaba, mogala +1 718 560 5000


text:
Batamela Kgaufsi le Jehofa
Modimo o go laletša go batamela kgaufsi le yena. Puku ye e tla go bontšha go tšwa Beibeleng kamoo o ka dirago sona seo.
Ketapele
O ka ba mogwera wa Jehofa Modimo ka mo go sa felego.
KGAOLO 1
“Bônang, Modimo wa Rena šó”
Ke ka baka la’ng Moše a ile a botšiša ka leina la Modimo mola a be a šetše a le tseba?
KGAOLO 2
Na o ka ‘Batamela Kgaufsi le Modimo’ e le ka Kgonthe?
Jehofa Modimo, Mmopi wa legodimo le lefase, o re nea taletšo le kholofetšo.
KGAOLO 3
“Mokxêthwa, Mokxêthwa, Mokxêthwa, ké Morêna”
Ke ka baka la’ng Beibele e tswalanya bokgethwa le bobotse?
KAROLO 1
“Yo Matla a Maxolo”
KGAOLO 4
“Jehofa o na le . . . Matla a Magolo”
Na matla a Modimo a swanetše go dira gore re mmoife? Karabo ya ee le ya aowa di nepagetše.
KGAOLO 5
Matla a Tlholo—“E a Dirilego Legodimo le Lefase”
Go tloga go letšatši la rena le legolo go ya go nonyana e nyenyane ya hummingbird, tlholo ya Modimo e ka re ruta selo se itšego se bohlokwa ka yena.
KGAOLO 6
Matla a Senyago—“Jehofa ke Monna wa Tlhabano”
Ke bjang “Modimo wa khutšo” a lwago ntwa ya Modimo?
KGAOLO 7
Matla a Šireletšago—“Modimo ke Setšhabelo sa Rena”
Modimo o šireletša bahlanka ba gagwe ka ditsela tše pedi, eupša e nngwe e bohlokwa kudu.
KGAOLO 8
Matla a Tsošološo—Jehofa o ‘Dira Dilo ka Moka tše Mpsha’
Jehofa o šetše a tsošološitše borapedi bjo bo sekilego. O tla tsošološa’ng nakong e tlago?
KGAOLO 9
‘Kriste yo e Lego Matla a Modimo’
Mehlolo le dithuto tša Jesu Kriste di bontšha’ng ka Jehofa?
KGAOLO 10
“Bang Baetši ba Modimo” Mokgweng wa Lena wa go Diriša Matla
O ka ba o na le matla a mantši go feta kamoo o naganago ka gona—o ka a diriša gabotse bjang?
KAROLO 2
“Morati wa Toka”
KGAOLO 11
“Ditsela tša Gagwe ka Moka ke Toka”
Ke bjang toka ya Modimo e lego seka seo se dirago gore re mo rate kudu?
KGAOLO 12
“Na Modimo o Hloka Toka?”
Ge e ba Jehofa a hloile go hloka toka, ke ka baka la’ng go tletše kudu mo lefaseng?
KGAOLO 13
“Molao wa Jehofa o Phethagetše”
Tshepedišo ya molao e ka godiša lerato bjang?
KGAOLO 14
Jehofa o Lokišetša “Topollo Bakeng sa go Lopolla ba Bantši”
Thuto e bonolo eupša e le e kwagalago e ka go thuša go batamela kgaufsi le Modimo.
KGAOLO 15
Jesu “o Hloma Toka Lefaseng”
Jesu o ile a kgothaletša toka bjang nakong e fetilego? O dira seo bjang gona bjale? Gona o tla hloma toka bjang nakong e tlago?
KGAOLO 16
“Dira Toka” ge o Sepela le Modimo
Ke ka baka la’ng Jesu a ile a lemoša ka gore: “Tlogelang go ahlola gore le se ahlolwe”?
KAROLO 3
“Wa Pelo e Bohlale”
KGAOLO 17
‘A! Bodiba bja . . . Bohlale bja Modimo’!
Ke ka baka la’ng bohlale bja Modimo bo phagametše gaešita le tsebo ya gagwe, kwešišo le temogo?
KGAOLO 18
Bohlale ‘Lentšung la Modimo’
Ke ka baka la’ng Modimo a ile a diriša batho go ngwala Beibele go e na le go diriša barongwa goba go e ngwala ka boyena?
KGAOLO 19
“Bohlale bja Modimo Sephiring se Sekgethwa”
Sephiri se sekgethwa seo Modimo a ilego a se uta eupša ga bjale a se utolotšego ke sefe?
KGAOLO 20
“Ké wa Pelo e Bohlale”—E Bile o Ikokobeditše
Ke bjang Morena yo a Bušago legohle a ka bago le boikokobetšo?
KGAOLO 21
Jesu o Utolla “Bohlale bjo bo Tšwago go Modimo”
Thuto ya Jesu e dirile bjang gore bahlabani bao ba bego ba romilwe gore ba yo mo swara ba boe ba lekeleditše diatla?
KGAOLO 22
Na “Bohlale bjo bo Tšwaxo Xodimo” bo a Šoma Bophelong bja Gago?
Beibele e bolela ka dilo tše nne tšeo di ka go thušago go hlagolela bohlale bjo bo tšwago go Modimo.
KAROLO 4
“Modimo ké Yêna Leratô”
KGAOLO 23
“Ó re Ratile Pele”
Ge e le gabotse mantšu a rego ‘Modimo ke lerato’ a ra go re’ng?
KGAOLO 24
Ga go na Seo se Kago re “Aroxanya le Leratô la Modimo”
Lahla kgopolo ya maaka ya gore Modimo ga a go rate goba ga o bohlokwa go yena.
KGAOLO 25
“Kwelobohloko e Lerato ya Modimo wa Rena”
Tsela yeo Modimo a ikwago ka yona ka wena e swana bjang le tsela yeo mma a ikwago ka yona ka lesea la gagwe?
KGAOLO 26
Modimo ‘yo a Ikemišeditšego go Lebalela’
Ge e ba Modimo a gopola dilo ka moka, go kgonega bjang gore a lebalele le go lebala?
KGAOLO 27
“Botho bja Gagwe ke bjo Bogolo Gakaakang!”
Ge e le gabotse botho bja Modimo ke’ng?
KGAOLO 28
“Yo a Botegago ka go se Kwanantšhe ke Wena o Nnoši”
Ke ka baka la’ng go botega ga Modimo ka go se kwanantšhe go feta kgole go botega ga gagwe?
KGAOLO 29
“Xo Tseba Leratô la Kriste”
Dibopego tše tharo tša lerato la Jesu di bonagatša lerato la Jehofa ka mo go phethagetšego.
KGAOLO 30
“Le Tšeê ka Tsela ya Leratô”
Bakorinthe ba pele e bontšha ditsela tše 14 tšeo re ka bontšhago lerato ka tšona.
KGAOLO 31
“Batamelang Kgaufsi le Modimo, Gomme o tla le Batamela”
Ke potšišo efe e bohlokwa kudu yeo o ka ipotšišago yona? O tla araba bjang?


text:
Ke Eng Seo o se Tsebago ka Dihlatse tša Jehofa?
O re bona re boledišana le batho ka Beibele. O ka ba o ile wa bala ka rena dipegong tša ditaba goba o kwele ge batho ba bolela ka rena. Eupša o tseba gakaaka’ng ka Dihlatse tša Jehofa?
HLAHLOBA TSEBO YA GAGO
Swaya mantšu a latelago ka therešo goba maaka.
THEREŠO MAAKA
Dihlatse tša Jehofa ke Bakriste.
Dihlatse tša Jehofa di dumela gore lefase le bopilwe ka matšatši a tshelelago a diiri tše 24.
Dihlatse tša Jehofa di gana kalafo.
Dihlatse tša Jehofa di amogela Beibele e feletše.
Dihlatse tša Jehofa di diriša feela Beibele yeo e fetoletšwego ke tšona.
Dihlatse tša Jehofa di fetošitše Beibele ya tšona gore e dumelelane le ditumelo tša tšona.
Dihlatse tša Jehofa di phema go akaretšwa ditabeng tša setšhaba.
Dihlatse tša Jehofa di nyatša batho ba madumedi a mangwe.
Gore o hwetše dikarabo, bala matlakala a latelago.
1 THEREŠO. Re leka go latela kgauswi dithuto tša Jesu Kriste le boitshwaro bja gagwe. (1 Petro 2:21) Lega go le bjalo, re fapana le madumedi a mangwe ao a bitšwago a Bokriste ka ditsela tše dintši. Ka mohlala, re hweditše gore Beibele e ruta gore Jesu ke Morwa wa Modimo; ga se karolo ya Boraro Botee. (Mareka 12:29) Ga re dumele taba ya gore moya wa motho ga o hwe goba gore Mangwalo a re Modimo o tlaiša batho diheleng ka mo go sa felego. Le gona ga re dumele taba ya gore bao ba etelelago pele bodumeding ba swanetše go bitšwa ka direto tšeo di ba phagamišago.—Mmoledi 9:5; Hesekiele 18:4; Mateo 23:8-10.
2 MAAKA. Re dumela gore Modimo o bopile dilo ka moka. Eupša ga re dumelelane le batho ba bantši bao ba dumelago gore lefase le bopilwe ka matšatši a tshelelago a diiri tše 24. Ka baka la’ng? Ka gobane dikgopolo tše dintši tša batho bao ba dumelago seo di thulana le seo Beibele e se bolelago. Ka mohlala, ba bangwe ba dumela gore matšatši a tshelelago a tlholo e be e le matšatši a kgonthe a diiri tše 24. Eupša lentšu “letšatši” ka Beibeleng le ka bolela nako e telele kudu. (Genesi 2:4; Psalme 90:4) Le gona, batho ba bangwe bao ba dumelago gore lefase le bopilwe ka matšatši a tshelelago a diiri tše 24 ba bile ba ruta gore lefase le na le mengwaga e dikete tše sego kae le bopilwe. Lega go le bjalo, Beibele e bontšha gore lefase le legohle di be di dutše di le gona le pele ga matšatši a tshelelago a tlholo. 1—Genesi 1:1.
3 MAAKA. Re amogela kalafo. Ge e le gabotse, go swana le Mokriste wa lekgolong la pele la nywaga yo a bitšwago Luka, ba bangwe ba rena ke dingaka. (Bakolose 4:14) Lega go le bjalo, re gana kalafo e nngwe le e nngwe yeo e thulanago le melao ya motheo ya Beibele. Ka mohlala, re gana tšhelo ya madi ka gobane Beibele e ganetša batho go ja madi.—Ditiro 15:20, 28, 29.
Lega go le bjalo, re nyakela rena le ba malapa a rena kalafo e kaonekaone yeo e hwetšagalago. Ge e le gabotse, mekgwa yeo e seketšago madi yeo e diretšwego go thuša balwetši ba Dihlatse ga bjale e dirišetšwa go hola batho ka moka. Dinageng tše dintši, ga bjale molwetši le ge e le ofe a ka kgetha go phema dikotsi tšeo di tlišwago ke go tšhelwa madi tše bjalo ka malwetši ao a lego mading, mathata a tshepedišo ya mmele ya go itwela malwetšing gotee le diphošo tšeo di dirwago ke batho.
4 THEREŠO. Re dumela gore Beibele ka moka e ‘buduletšwe ke Modimo gomme e a hola.’ (2 Timotheo 3:16) Seo se akaretša Testamente ya Kgale le Testamente e Mpsha, go etša ge gantši di bitšwa bjalo. Gantši re bitša dikarolo tšeo tša Beibele gore ke Mangwalo a Seheberu le Mangwalo a Bakriste a Segerika. Ka tsela ye, re phema go fetišetša kgopolo ya gore dikarolo tše dingwe tša ka Beibeleng di fetilwe ke nako goba ga di bohlokwa.
5 MAAKA. Re diriša diphetolelo tše di fapafapanego tša Beibele ge re dutše re ithuta. Lega go le bjalo, re rata go diriša Beibele ya Phetolelo ya Lefase le Lefsa ya Mangwalo a Makgethwa malemeng ao e hwetšagalago ka ona, ka baka la go diriša ga yona leina la Modimo, go nepagala ga yona le go kwagala ga yona. Bona tsela yeo e dirišago leina la Modimo e lego Jehofa. Matsenong a e nngwe ya diphetolelo tša Beibele, go na le lelokelelo la maina a batho ba 79 bao ba ilego ba tšea karolo go tšweletšeng phetolelo yeo. Eupša yona Beibeleng yeo, go ntšhitšwe leina la Mongwadi wa yona—Jehofa Modimo! Go fapana le Dibeibele tše dingwe, Phetolelo ya Lefase le Lefsa e bušeditše leina la Modimo ditemaneng tše dikete moo le bego le tšwelela mathomong. 2
6 MAAKA. Ge re be re hwetša gore ditumelo tša rena di be di sa dumelelane ka mo go feletšego le Beibele, re ile ra fetoša kwešišo ya rena. Nako e telele pele ga ge re ka thoma go tšweletša Phetolelo ya Lefase le Lefsa ya Mangwalo a Makgethwa ka 1950, re dirišitše phetolelo le ge e le efe yeo e bego e hwetšagala gomme ra dira gore ditumelo tša rena di sepedišane le Beibele.
7 MAAKA. Go bolela ga rena ka Beibele go thuša batho ba bantši. Re thušitše batho ba bantši go fenya go lemalela dilo tše kotsi, tše bjalo ka go diriša bjala le dihlaretagi gampe. Diklase tša rena di thuša batho ba dikete lefaseng ka bophara go ithuta go bala le go ngwala. Gape ge go tšwelela dikotsi re thuša Dihlatse le batho bao e sego Dihlatse. Dinakong tše bjalo re leka go thuša bao ba nyakago thekgo maikwelong le moyeng. 3
8 MAAKA. Re latela keletšo ya Beibele ya gore re “hlomphe motho yo mongwe le yo mongwe”—go sa šetšwe ditumelo tša gagwe tša bodumedi. (1 Petro 2:17, Today’s English Version) Ka mohlala, le ge dinageng tše dingwe re le ba diketekete, ga re leke go gapeletša boradipolotiki goba bahlami ba melao gore ba šitiše goba ba thibele seo madumedi a mangwe a se dirago. Le gona ga re gapeletše mmušo gore o hlame melao ya gore batho ka moka ba phele go swana le rena le go dumela seo re se dumelago. Go e na le moo, re swara madumedi a mangwe ka tsela yeo re letetšego gore a re sware ka yona.—Mateo 7:12.
Sehlogo se se swere ditaba tše di tšerwego Wepesaeteng ya rena ya semmušo ya jw.org/nso. Go ithuta ka mo go oketšegilego, eya go MABAPI LE RENA › DIPOTŠIŠO TŠEO DI BOTŠIŠWAGO KUDU.
^ 1. Ka baka leo, ga re ganetšane le nyakišišo ya borathutamahlale bao ba bolelago gore lefase le na le mengwaga e dibilione le le gona—go etša ge bao ba dumelago gore lefase le bopilwe ka matšatši a tshelelago a diiri tše 24 ba e ganetša.
^ 2. Phetolelo ya Lefase le Lefsa e fapane kudu le diphetolelo tše dingwe: E abja mahala. Ka baka leo, batho ba dimilione ba kgona go bala Beibele ka maleme a gabo bona. Ga bjale Phetolelo ya Lefase le Lefsa e hwetšagala ka maleme a 128. O ka e bala gape le Inthaneteng go www.jw.org/nso.
^ 3. E nngwe ya ditsela tšeo re dirišago meneelo ke ka go thuša batho bao ba wetšwego ke dikotsi. (Ditiro 11:27-30) Ka ge modiro wa tlhakodišo o dirwa ke baithaopi bao ba sa lefiwego, meneelo yeo e ntšhiwago e dirišetšwa feela modiro wa go hlakodiša e sego go lefa baithaopi.
Ithute ka mo go oketšegilego
Ke Eng Seo se Diregago Holong ya Mmušo?
Iponele yona.
Ke Eng Seo se Diregago Thutong ya Beibele?
Lefaseng ka bophara, Dihlatse tša Jehofa di tsebega ka go etela batho magaeng a bona go ba swarela thuto ya mahala ya Beibele. Bona kamoo e swarwago ka gona.
Ke ka Baka la Eng re Bitšwa Dihlatse tša Jehofa?
Ela hloko mabaka a mararo a gore re amogele leina le le lefsa.


text:
TABA YA LETLAKALA LA KA NTLE | GE O WELWA KE MASETLAPELO—KAMOO O KA LEBELETŠANAGO LE BOEMO
Go se sa Phela Gabotse Mmeleng
Mabel wa kua Argentina, o be a dula a swaregile gomme a šoma e le setsebi sa go thuša go tsošološa ditho tša mmele (physical-rehabilitation therapist). Ka 2007, o ile a thoma go ikwa a lapile kudu gomme a fela a opša ke hlogo o šoro letšatši le letšatši. O re: “Ke ile ka ya dingakeng tše dintši gomme ke lekile mehuta ka moka ya dihlare, eupša ga go seo se nthušitšego.” Mafelelong Mabel o ile a ya go dira skene sa MRI, seo se ilego sa bontšha gore o na le serurugi bjokong. O re: “Ke be ke maketše! Ke be ke sa dumele gore ke be ke phela le lenaba le ka gare ga ka.
“Le gona, ke be ke sa kwešiše gore boemo bja ka bo be bo mpefetše gakaaka’ng go fihlela ke buiwa. Ge ke be ke tsoga ka phapošing ya balwetši bao ba hlokago tlhokomelo e kgolo, ke be ke sa kgone go šutha. Ke be ke kgona feela go lebelela siling. Pele ke buiwa ke be ke dula ke swaregile e bile ke kgona go ikemela. Gateetee ke ge ke sa kgone go dira selo. Matšatši ao ke a feditšego phapošing yeo a be a tletše ka kgakanego le mašata a didirišwa tša kalafo, dialamo tša tšhoganetšo le go tsetla ga balwetši ba bangwe. Ke be ke ikwa ke dikologilwe ke bohloko le tlaišego.
“Lehono, nka re ke kaonefetše go fihla bokgoleng bjo itšego. Ke kgona go sepela ntle le go thušwa le go intšha ka dinako tše dingwe. Eupša mahlo a ka a bona dilo gabedi gomme mešifa ya ka ga se ya tšwa e šoma gabotse.”
GO LEBELETŠANA LE MASETLAPELO
O se ke wa nyema moko. Go Diema 17:22, Beibele e re: “Pelo e thabilego e etša sehlare se se fodišago, eupša moya o nyamilego o omiša marapo.” Mabel o gopola gore: “Ge ke dutše ke fola, ke be ke lebeletšana le ditlhohlo tšeo balwetši ba ka ba ilego ba lebeletšana le tšona. Ke be ke ekwa bohloko kudu ge ke be ke itšhidulla gomme ka dinako tše dingwe ke be ke nagana le go tlogela. Ke ile ka lwantšha dikgopolo tše bjalo tše fošagetšego, ka ge ke tseba gore maiteko ao a tla tliša dipheletšo tše dibotse.”
Eba le kholofelo gore o kgone go kgotlelela. Mabel o re: “Beibele e nthušitše go tseba lebaka leo ka lona go diregago masetlapelo. Eupša gape ke a tseba gore ge letšatši le lengwe le lengwe le feta, le re batametša kgauswi le nako yeo bohloko bo tla bego bo fedile sa ruri.” *
Gopola gore Modimo o tshwenyegile ka wena. (1 Petro 5:7) Mabel o gopola kamoo se se mo thušitšego ka gona ge a re: “Ge ke be ke yo buiwa, ke ile ka bona go nepagala ga Jesaya 41:10, moo Modimo a rego: ‘O se ke wa boifa gobane ke na le wena.’ Ke be ke ikwa ke atetšwe ke khutšo ka ge ke tseba gore Jehofa Modimo o be a tshwenyega ka seo se ntiragaletšego.”
Na o be o tseba? Beibele e ruta gore go tla tla nako yeo batho ba ka se sa hlwago ba tlaišwa ke mathata a tša maphelo.—Jesaya 33:24; 35:5, 6.
^ ser. 8 Bakeng sa tsebišo e oketšegilego, bona kgaolo 11 ya puku ya Ke Eng Seo ge e le Gabotse Beibele e se Rutago?
Ithute ka mo go oketšegilego
Na Beibele e ka go Thuša ge o Swerwe ke Bolwetši bjo bo sa Alafegego?
Ee! Ithute ka megato e meraro yeo e ka go thušago go lebeletšana le bolwetši bjo bo sa alafegego.


text:
JULY 27, 2015
RUSSIA
Russia e Thibela Wepesaete ya Semmušo ya Dihlatse tša Jehofa
Dikgwedi tše šupa ka morago ga gore Kgorokgolo ya Tsheko ya Russia e bolele gore Wepesaete ya www.jw.org e bontšha go fišegela bodumedi ka mo go fošagetšego, bahlankedi ba mmušo wa Russia ba ile ba thibela Wepesaete ya semmušo ya Dihlatse tša Jehofa. Thibelo ye e ile ya thoma ka di 21 tša July 2015, ge Russian Federation Ministry of Justice (Mokgatlo wa go ikarabela ka go thea le go kgonthišetša melao ya mmušo le ditekanyetšo tša molao) e tsenya jw.org Lelokelelong la Dilo ka Moka tša Mekgatlo ya go Fišegela Bodumedi ka mo go Fošagetšego. Dikhamphani tša Inthanete nageng ya Russia ka moka di ile tša dira gore go se kgonagale go tsena Wepesaeteng ya jw.org, e bile ga bjale go tsena Wepesaeteng ye goba go tsebiša batho ka yona ke molato wa bosenyi. Russia ke naga e nnoši lefaseng ka moka yeo e thibetšego jw.org.
Se se Diregilego Pele Jw.Org e ka Thibelwa
Dihlatse tša Jehofa nageng ya Russia di be di sa tsebe gore ka 2013, balaodi ba mmušo toropong ya Tver ba ile ba bula molato wa go nyaka go thibela Wepesaete. Motšhotšhisi o ile a dira boipiletšo Kgorong ya Tsheko ya Selete ya Tsentralniy bja gore jw.org e thibelwe ka gore e na le dipuku tše mmalwa tša bodumedi bja Dihlatse tša Jehofa tšeo kgoro ya tsheko ya Russia e boletšego gore di bontšha go fišegela bodumedi ka mo go fošagetšego. * Ka di 7 tša August, 2013, kgoro ya tsheko ya selete e ile ya dumelelana le boipiletšo bja motšhotšhisi ntle le go tsebiša Dihlatse tša Jehofa le go phetha ka gore jw.org e bontšha go fišegela bodumedi ka mo go fošagetšego.
Ka morago ga gore Dihlatse di kwe ka phetho ye ditabeng kgwedi ka morago, di ile tša dira boipiletšo le go tloša dipuku tšeo go thwego di bontšha go fišegela bodumedi ka mo go fošagetšego nageng ye. Ka di 22 tša January, 2014, Kgoro ya Tsheko ya Selete ya Tver e ile ya fediša phetho yeo e dirilwego ke kgoro ya tsheko ya tlasana ka go bolela gore kgoro ye ga e na mabaka a motheo a molao a go thibela jw.org le gore e be e swanetše go ba e tsebišitše beng ba Wepesaete go tla tshekong.
Ka ge a sa kgotsofatšwa ke kahlolo ya kgoro ya tsheko ya selete, Motlatša Motšhotšhisi Pharephare e lego S. G. Kekhlerov, o ile a dira boipiletšo Kgorongkgolo ya Tsheko ya Russia. Dihlatse ga se tša ka tša tsebišwa ka tsheko ya molato wo. Lega go le bjalo, ka di 2 tša December 2014, Kgorokgolo ya Tsheko e ile ya sekaseka boipiletšo bja motšhotšhisi, Dihlatse di se gona.
Kgorokgolo ya Tsheko e kgonthišeditše gore Dihlatse di tlošitše dipuku tšeo go thwego di bontšha go fišegela bodumedi ka mo go fošagetšego Wepesaeteng gateetee ka morago ga kahlolo yeo e dirilego ke kgoro ya tsheko ya tlasana ka 2013, eupša e ile ya bolela gore dipuku tše di ka tla tša tšwelela gape Wepesaeteng. Ka gona, Kgorokgolo ya Tsheko e ile ya fetola kahlolo ya kgoro ya tsheko ya selete ke moka ya thekga kahlolo ya kgoro ya tlasana ya gore jw.org e bontšha go fišegela bodumedi ka mo go fošagetšego. * Dihlatse tša Jehofa di ile tša dira boipiletšo bjo bongwe Kgorongkgolo ya Tsheko kgahlanong le phetho yeo e e dirilego, eupša Kgorokgolo e ile ya gana boipiletšo bjoo. Dihlatse di ile tša dira boipiletšo go Modula Setulo wa Kgorokgolo ya Tsheko, yoo a ilego a bo gana ka di 8 tša July, 2015.
Kahlolo ya Kgoro e Bea Tokologo ya Bodumedi Kotsing
Dihlatse tša Jehofa di ile tša ba kgahlanong le kahlolo ya Kgorokgolo ya Tsheko ka ge mabaka a yona a sa kwagale ka baka la gore dipuku tša bodumedi tšeo go thwego di bontšha go fišegela bodumedi ka mo go fošagetšego di be di tlošitšwe Wepesaeteng ya jw.org go tloga ka 2013. Ka baka la phetho ya Kgorokgolo, balaodi ba mmušo wa Russia ba ile ba laela dikhamphani tša inthanete gore di tswalele jw.org Russia ka moka. Se se ile sa dira gore batho bao ba tsenago Wepesaeteng ye ba palelwe ke go bala Beibele ka maleme a fetago 130 le dipuku tšeo di theilwego Beibeleng ka maleme a fetago 700, go akaretša Serussia le Polelo ya Diatla ya Russia. Motho yo a bolelago goba go kgothaletša ba bangwe go tsena Wepesaeteng ye nageng ya Russia o bonwa molato wa bosenyi ka baka la go dira modiro wo go thwego o bontšha go fišegela bodumedi ka mo go fošagetšego. Ka baka la thibelo ye, Dihlatse tša Jehofa tše fetago 170 000 nageng ya Russia ga di sa holwa ke Wepesaete ye.
Phetho ya Kgorokgolo ya Tsheko e ka dira gore balaodi ba mmušo wa Russia ba gatelele mediro ya bodumedi yeo e dirwago ka khutšo ya Dihlatse tša Jehofa. Ge e ba balaodi ba bangwe ba mmušo ba diriša gampe Molao wa Russia wa go Fediša Mediro ya Bao ba Fišegelago Bodumedi ka mo go Fošagetšego, gona tokologo ya bodumedi nageng ye e tla gatakelwa goba ya ba kotsing. Dihlatse tša Jehofa di tloga di holofela gore balaodi ba mmušo ka toka ba tla thekga tokelo ya motheo ya tokologo ya borapedi le ya gore tsheko e sepedišwe ka toka ka ge ditokelo tše di thekgwa ke molaotheo wa naga ya Russia le tumelelano yeo e e dirilego le mebušo e mengwe.
^ par. 4 Go thoma ka di 1 tša June, 2015, dikgoro tša tsheko tša Russia di ile tša dira phetho ya gore dipuku tše 78 tša Dihlatse tša Jehofa di bontšha go fišegela bodumedi ka mo go fošagetšego. Dihlatse di ipiletša ka dikahlolo tše dikgorong tša tsheko tša Russia le Kgorong ya Yuropa ya Ditokelo tša Batho.
^ par. 7 Motlatša motšhotšhisi pharephare ke yena a ilego a dira boipiletšo kgorong e kgolo gotee le lekgotleng la Judicial Chamber for Civil Cases la kgorokgolo ya Tsheko leo le ilego la dira kahlolo molatong wo.


text:
Kgaolo 104: Jesu o Boela Legodimong
GE MATŠATŠI a dutše a feta, Jesu o ile a iponagatša go balatedi ba gagwe ka makga a mantši. Lekgeng le lengwe, o ile a bonwa ke barutiwa ba gagwe ba e ka bago ba 500. Na o a tseba gore ge a be a iponagatša go bona o ile a bolela le bona ka eng? O ile a bolela le bona ka mmušo wa Modimo. Jehofa o be a mo rometše mo lefaseng go tlo ruta batho ka Mmušo woo. Le gona o ile a tšwela pele a dira seo le ka morago ga ge a tsošitšwe bahung.
Na o sa gopola gore mmušo wa Modimo ke eng? Ee, Mmušo ke pušo ya kgonthe ya Modimo ya legodimong gomme Jesu ke Yena yo Modimo a mo kgethilego gore e be kgoši ya wona. Go etša ge re šetše re ithutile, Jesu o bontšhitše gore e tla ba kgoši ya go loka ka ge a ile a fepa batho bao ba bego ba swerwe ke tlala, a fodiša balwetši gaešita le go tsoša bahu.
Ge Jesu a tla be a buša e le kgoši legodimong ka nywaga e sekete, mo lefaseng go tla ba bjang? Ee, lefase ka moka le tla dirwa paradeise e botse. Go ka se sa ba le dintwa, bosenyi, bolwetši gaešita le lehu. Re a tseba gore se se tla direga ka gobane Modimo o be a dirile gore lefase e be paradeise yeo batho ba bego ba tla thabela go dula go yona. Ke ka baka leo mathomong a ilego a dira serapa sa Edene. Ka gona Jesu o tla kgonthišetša gore seo Modimo a nyakago se direga, se a phethagala mafelelong.
Ga bjale go be go fihlile nako ya gore Jesu a boele legodimong. Jesu o be a dutše a iponagatša go barutiwa ba gagwe ka matšatši a 40. Ka gona ba be ba kgodišegile gore o tsogile bahung. Eupša pele ga ge a ka ba tlogela, o ile a re go bona: ‘Le dule Jerusalema go fihlela le amogela moya o mokgethwa.’ Moya o mokgethwa ke matla a Modimo a šomago, ao a swanago le phefo e fokago, ao a bego a tla thuša balatedi ba gagwe go dira thato ya Modimo. Mafelelong Jesu o ile a re go bona: ‘Le bolele ka nna go fihla dikarolong tša kgole tša lefase.’
Ka morago ga ge Jesu a boletše se, go ile gwa direga mohlolo. O ile a thoma go rotogela legodimong, bjalo ka ge o mmona mo. Ke moka leru la mo khupetša gomme barutiwa ba gagwe ba se hlwe ba mmona. A tsena legodimong gomme a thoma go buša balatedi ba gagwe ba mo lefaseng a le gona moo.
1 Bakorinthe 15:3-8; Kutollo 21:3, 4; Ditiro 1:1-11.
Dipotšišo
- Lekgeng le lengwe, ke barutiwa ba bakae bao ba ilego ba bona Jesu, gomme o ile a bolela le bona ka eng?
- Mmušo wa Modimo ke eng, gona bophelo bo tla ba bjang mo lefaseng ge Jesu a tla be a buša e le Kgoši ka nywaga e sekete?
- Jesu o be a dutše a iponagatša go barutiwa ba gagwe ka matšatši a makae, eupša ga bjale go be go fihlile nako ya gore a dire eng?
- Pele ga ge Jesu a ka tlogela barutiwa ba gagwe, ke eng seo a ilego a ba botša gore ba se dire?
- Go direga’ng mo seswantšhong, gona go ile gwa direga’ng gore Jesu a se hlwe a bonagala?
Dipotšišo tša tlaleletšo
- Bala 1 Bakorinthe 15:3-8.
Ke ka baka la’ng moapostola Paulo a be a ka bolela ka kgodišego mabapi le tsogo ya Jesu, gomme ke dilo dife tšeo Bakriste lehono ba ka bolelago ka tšona ka kgodišego? (1 Bakor. 15:4, 7, 8; Jes. 2:2, 3; Mat. 24:14; 2 Tim. 3:1-5)
- Bala Ditiro 1:1-11.
Bjalo ka ge go boletšwe e sa le pele go Ditiro 1:8, modiro wa go bolela ditaba tše dibotse o ile wa phatlalala go fihla kae? (Dit. 6:7; 9:31; 11:19-21; Bakol. 1:23)
Ithute ka mo go oketšegilego
Kriste a le ka Letsogong le Letona la Modimo
Jesu o tla dira’ng ge a sa letile nako ya go tšea kgato kgahlanong le manaba a gagwe?


text:
Modiro wa Boboledi le wa go Ruta Lefaseng ka Bophara
LEFASENG KA BOPHARA
DINAGA 240
PALO YA GODIMO YA BAGOELEDI 8 220 105
PALOMOKA YA DIIRI TŠEO DI FEDITŠWEGO BODIREDING 1 933 473 727
DITHUTO TŠA BEIBELE 9 708 968
KAROLONG YE
Afrika
Ke mekgwa efe e mebotse yeo Dihlatse di e dirišago go botša ba bangwe ditaba tše dibotse?
Amerika
Ke ka baka la eng mosadi yo mongwe a ile a ithuta sethokgweng a diriša kerese? Ke ka baka la eng kgoši e bogale ya Maindia a Amerika e be e letile Dihlatse? Gona ke ka baka la eng motho yo a bego a tlaiša Dihlatse a ile a lla?
Asia le Middle East
Ga go na selo seo se thibelago baebangedi ba Mmušo
Yuropa
Monna wa Moromani, mogolegwa le mosadi yo a bego a nagana ka go ipolaya ba thabela go kwa therešo ya Beibele.
Oceania
Ditafola tša dikgatišo, diteroli tša go nea bohlatse, wepesaete ya jw.org le dibidio tša rena di bjala dipeu tša therešo bathong ba makgolo goba ba dikete!


text:
Dipotšišo tše Tšwago go Babadi
Jesu o ile a botša Basadutsei gore batho bao ba tsošitšwego bahung “ba ka se nyale le ge e le go nyalwa.” (Luka 20:34-36) Na o be a bolela ka batho bao ba tlago go tsošetšwa mo lefaseng?
Go ka direga gore batho ba bjalo ba kganyoga go tlo nyalana gape le balekane ba bona bao ba tsošitšwego lefaseng le lefsa. Monna yo mongwe yo a hwetšwego ke mosadi o itše: “Nna le mosadi wa ka ga se ra kgetha go fediša lenyalo la rena. Kganyogo ya rena e be e le go hlankela Modimo ka mo go sa felego re le monna le mosadi. Le ge mosadi wa ka a hwile, ke sa dutše ke ikwa ka tsela yeo.” Na go na le lebaka le le kwagalago la go holofela gore batho bao ba tlago go tsošwa bahung ba tla nyala goba go nyalwa? Ga re tsebe.
Ka nywaga e mentši, dikgatišo tša rena di be di re mantšu a Jesu a mabapi le tsogo le go nyala goba go nyalwa mohlomongwe a bolela ka batho bao ba tlago go tsošetšwa mo lefaseng, le gore go bonala ba ka se tsene lenyalong. * (Mat. 22:29, 30; Mar. 12:24, 25; Luka 20:34-36) Gaešita le ge re sa re go bjalo, na go ka direga gore mantšu a Jesu a bolela ka bao ba bego ba tla tsošetšwa legodimong? Anke re ahlaahleng seo Jesu a se boletšego.
Jesu o be a bolela le bomang ge a be a bolela mantšu a? (Bala Luka 20:27-33.) O be a bolela le Basadutsei bao ba bego ba sa dumele tsogong, bao ba ilego ba mo leka ka go mmotšiša ka tsogo le lenyalo la go tšwetša pele lešika. * Jesu o ile a ba araba ka gore: “Bana ba tshepedišo ye ya dilo ba a nyala e bile ba a nyalwa, eupša bao ba tšewago ba swanelwa ke go hwetša tshepedišo yeo ya dilo gomme ba tsošwa bahung, ba ka se nyale le ge e le go nyalwa. Ge e le gabotse, ba ka se hlwe ba ehwa, gobane ba swana le barongwa gomme ke bana ba Modimo ka go ba bana ba tsogo.”—Luka 20:34-36.
Ke ka baka la’ng dikgatišo tša rena di ile tša re mohlomongwe Jesu o be a bolela ka batho bao ba tlago go tsošetšwa mo lefaseng? Phetho yeo e be e theilwe mabakeng a mabedi. Sa pele, go thwe mohlomongwe Basadutsei ba be ba naganne ka batho bao ba tlago go tsošetšwa mo lefaseng le gore Jesu a ka ba a ile a ba araba ka go dumelelana le sona seo ba bego ba se naganne. Sa bobedi, Jesu o ile a phetha karabo ya gagwe ka go bolela ka Aborahama, Isaka le Jakobo—e lego bapatriareka ba botegago bao ba tlago go tsošetšwa go tlo phela mo lefaseng.—Luka 20:37, 38.
Lega go le bjalo, go ka direga gore Jesu a ka ba a be a naganne ka batho bao ba bego ba tla tsošetšwa legodimong. Ke ka baka la’ng re ka fihlelela phetho yeo? Anke re ahlaahleng dipolelwana tše pedi tša motheo.
“Bao ba tšewago ba swanelwa ke go . . . tsošwa bahung.” Batlotšwa ba botegago ba “swanelwa ke mmušo wa Modimo.” (2 Bathes. 1:5, 11) Go boletšwe gore ba lokile bakeng sa bophelo motheong wa topollo; ka go re’alo ga ba hwe e le badiradibe bao ba bonwego molato. (Baroma 5:1, 18; 8:1) Batho ba bjalo ba bitšwa ‘ba thabilego le ba bakgethwa’ gomme ba tšewa ba swanelwa ke go tsošetšwa legodimong. (Kut. 20:5, 6) Ka mo go fapanego, bao ba tlago go tsošetšwa mo lefaseng ba tla akaretša batho bao “ba sa lokago.” (Dit. 24:15) Na re ka bolela ka bona gore ba ‘tšewa ba swanelwa’ ke tsogo?
“Ba ka se hlwe ba ehwa.” Dibeibele tše dingwe di fetolela polelwana ye ka gore “ba ka se sa bušwa ke lehu” le gore “lehu ga le sa na matla go bona.” Batlotšwa bao ba fetšago bophelo bja bona bja mo lefaseng ba botega ba tsošetšwa legodimong gomme ba newa go se hwe, e lego bophelo bjo bo sa felego le bjo bo sa senyegego. (1 Bakor. 15:53, 54) Lehu ga le sa na matla go bao ba tsošeditšwego legodimong. *
Re ka phetha ka go re’ng mabapi le seo re sa tšwago go se ahlaahla? Go ka direga gore mantšu a Jesu a mabapi le go tsena lenyalong le tsogo a bolela ka bao ba tsošetšwago legodimong. Ge e ba go le bjalo, gona mantšu a gagwe a tla re botša dilo tše mmalwa ka bao ba tsošetšwago go phela legodimong: (1) Gore ba ka se sa nyala goba go nyalwa, (2) ba ka se hlwe ba ehwa le gore (3) ba swana le barongwa ka ditsela tše itšego—e lego dibopiwa tša moya tše di dulago legodimong. Lega go le bjalo, phetho ye e rotoša dipotšišo tše mmalwa.
Sa pele, ke ka baka la’ng Jesu a be a ka bolela ka batho bao ba bego ba tla tsošetšwa legodimong ge a be a araba Basadutsei bao go bonagalago ba be ba naganne ka batho bao ba tlago go tsošetšwa mo lefaseng? Ga se ka mehla moo Jesu a bego a araba baganetši ba gagwe go ya ka seo ba bego ba se nagana. Ka mohlala, o ile a botša Bajuda bao ba bego ba nyaka gore a ba direle pontšho gore: “Phušolang tempele ye gomme ke tla e tsoša ka matšatši a mararo.” Go ka direga gore Jesu o be a tseba gore ba be ba naganne ka moago wa tempele, “eupša ge a be a bolela ka tempele o be a šupa go mmele wa gagwe.” (Joh. 2:18-21) Mohlomongwe Jesu o ile a se bone bohlokwa bja go araba Basadutsei bao ba bego ba fo mo leka, bao ba bego ba sa dumele gore go na le tsogo goba barongwa. (Die. 23:9; Mat. 7:6; Dit. 23:8) Go e na le moo, mohlomongwe a ka ba a be a nyaka go utollela barutiwa ba gagwe ditherešo tše itšego mabapi le go tsošetšwa legodimong, bao ka letšatši le lengwe ba bego ba tla tsošetšwa legodimong.
Sa bobedi, ke ka baka la’ng Jesu a ile a phetha taba ye ka go bolela ka Aborahama, Isaka le Jakobo, e lego batho bao ba tlago go tsošetšwa mo lefaseng? (Bala Mateo 22:31, 32.) Ela hloko gore pele Jesu a bolela ka bapatriareka bao o thomile ka mantšu a rego, “ge e le mabapi le tsogo ya bahu.” Polelwana yeo e ka bontšha gore Jesu bjale o be a tlo bolela ka bao ba bego ba tlo tsošetšwa mo lefaseng. Ke moka, Jesu o ile a tsopola mangwalo a Moshe ao Basadutsei ba bego ba re ba a a dumela, a diriša mantšu ao Jehofa a a boditšego Moshe sehlareng se se tukago go ba nea bohlatse bjo bo oketšegilego bja gore tsogo—yeo go yona batho ba tlago go tsošetšwa mo lefaseng—ke morero wa Modimo wo o tlago go phethagala.—Ek. 3:1-6.
Sa boraro, ge e ba mantšu a Jesu a mabapi le tsogo le go tsena lenyalong a šupa go bao ba tlago go tsošetšwa legodimong, na se se ra gore bao ba tlago go tsošetšwa mo lefaseng ba tla kgona go nyala le go nyalwa? Lentšu la Modimo ga le arabe potšišo yeo. Ge e ba Jesu a be a bolela ka bao ba bego ba tla tsošetšwa legodimong, gona mantšu a gagwe ga a re botše selo ka taba ya ge e ba bao ba tlago go tsošetšwa mo lefaseng ba tla nyala goba go nyalwa lefaseng le lefsa.
Ga bjale re a tseba gore Lentšu la Modimo le bolela ka go lebanya gore lehu le fediša tlemo ya lenyalo. Ka baka leo, mohlolo goba mohlologadi ga se a swanela go ikwa a le molato ge a dira phetho ya go nyala goba go nyalwa gape. Yeo ke phetho ya motho ka noši, le gona batho ba bjalo ga se ba swanelwa go swaiwa diphošo ge ba nyaka molekane wa lenyalo.—Baroma 7:2, 3; 1 Bakor. 7:39.
Ke mo go kwagalago gore re ka ba re na le dipotšišo tše dintši ka bophelo lefaseng le lefsa. Go e na le gore re hlwe re phopholetša dikarabo tša dipotšišo tšeo, re swanetše go fo leta re tle re bone. Eupša re ka kgodišega ka se: Batho bao ba kwago ba tlo thaba, ka gobane Jehofa o tlo kgotsofatša dikganyogo tša bona ka moka ka tsela yeo re ka se kgonego go e nagana.—Ps. 145:16.
^ ser. 4 Bala Morokami wa June 1, 1987, matlakala 30-31.
^ ser. 5 Mehleng ya Beibele, lenyalo la go tšwetša pele lešika e be e le motlwae woo go ona monna a bego a nyala mosadi wa morwarragwe yo a hwilego a se na bana e le gore a mmelegele bana gomme a tšwetše pele lešika la lapa la morwarragwe.—Gen. 38:8; Doit. 25:5, 6.
^ ser. 9 Bao ba tlago go tsošetšwa mo lefaseng ba tla ba le kholofelo ya go hwetša bophelo bjo bo sa felego, e sego go se hwe. Ge o nyaka go tseba mo go oketšegilego ka phapano magareng ga go se hwe le bophelo bjo bo sa felego, bala Morokami wa Seisemane wa April 1, 1984, matlakala 30-31.


text:
KGAOLO 30
Tswalano ya Jesu le Tatagwe
MODIMO KE TATAGO JESU
TSOGO E A HOLOFETŠWA
Ge Bajuda ba bangwe ba latofatša Jesu ka go tshela Sabatha ka go fodiša monna, Jesu o a fetola o re: “Tate o tšwetše pele a šoma go fihla mo nakong ye, le nna ke tšwela pele ke šoma.”—Johane 5:17.
Ga go na seo Jesu a se dirago seo se thibelwago ke molao wa Modimo mabapi le Sabatha. O ekiša mediro e mebotse ya Modimo ka go dira modiro wa gagwe wa go bolela le wa go fodiša. Ka gona Jesu o tšwela pele a dira botse letšatši le letšatši. Lega go le bjalo, karabo ya gagwe go balatofatši ba gagwe e ba galefiša le go feta peleng, gomme ba nyaka le go bolaya Jesu. Ke ka baka la’ng ba arabela ka tsela ye?
Go oketša tabeng ya go ba ga bona le pono e fošagetšego ya gore Jesu o tshela Sabatha ka go fodiša batho, ba kgopišwa kudu ke ge a bolela gore ke yena Morwa wa Modimo. Ba re ke thogako ge Jesu a tšea Modimo e le Tatagwe, go le bjalo ka ge eka ge Jesu a re Jehofa ke Tatagwe go swana le ge a itekanya le Modimo. Lega go le bjalo, Jesu ga a tšhoge gomme o tšwela pele a ba araba mabapi le tswalano e kgethegilego yeo a nago le yona le Modimo. O re: “Tate o rata Morwa gomme o mmontšha dilo ka moka tšeo yena ka noši a di dirago.”—Johane 5:20.
Tate ke Monei wa Bophelo, le gona o bontšhitše se nakong e fetilego ka go nea batho matla a go tsoša batho. Jesu o tšwela pele ka gore: “Go etša ge Tate a tsoša bahu gomme a ba phediša, Morwa le yena o phediša bao a ratago go ba phediša.” (Johane 5:21) Ruri a ke mantšu a bohlokwa ao a neago kholofelo ka bokamoso! Gaešita le gona bjale, Morwa o tsoša bahu ka kgopolo ya moya. Ka baka leo, Jesu o re: “Yo a kwago lentšu la ka e bile a dumela yo a nthomilego o na le bophelo bjo bo sa felego, le gona ga a ahlolwe eupša o tlogile lehung a fetela bophelong.”—Johane 5:24.
Ga go na pego e bontšhago gore Jesu o be a šetše a tsošitše motho le ge e le ofe yo a bego a hwile e le ka kgonthe, eupša o botša bao ba mmeago molato gore batho bao ba hwilego ba tla tsošwa e le ka kgonthe. O re: “Nako e a tla yeo ka yona bohle bao ba lego mabitleng ba tlago go kwa lentšu la gagwe gomme ba tšwa.”—Johane 5:28, 29.
Ka ge tema yeo Jesu a e kgathago e le e sa tlwaelegago, o bontšha gabotse gore o ka tlase ga Modimo, ge a re: “Nka se dire selo le setee ka la ka . . . eupša ke nyaka gore go dirwe thato ya yo a nthomilego.” (Johane 5:30) Lega go le bjalo, Jesu o hlalosa tema e bohlokwa yeo a e kgathago morerong wa Modimo, yeo ka nako ye a bego a se a tšwa a e dira phatlalatša. Eupša bao ba beago Jesu molato ba na le bohlatse bjo bo fetišago bja gagwe ka dilo tše. Jesu o ba gopotša ka gore: “Le romile batho go Johane [Mokolobetši] gomme yena o hlatsetše therešo.”—Johane 5:33.
Balatofatši ba Jesu le bona ba ka ba ba kwele gore mo e ka bago nywaga e mebedi pejana, Johane o ile a botša baetapele ba bodumedi ba Bajuda mabapi le Yo a tlago ka morago ga gagwe—yo a bego a bitšwa “Moporofeta” le “Kriste.” (Johane 1:20-25) Ge a gopotša balatofatši ba gagwe ka tsela yeo ba kilego ba tšeela godimo Johane yoo mo nakong ye a golegilwego, Jesu o re: “Ka lebakanyana le ile la ikemišetša go thabela seetša sa gagwe kudu.” (Johane 5:35) Lega go le bjalo, o nea bohlatse bjo bogolo go feta Johane Mokolobetši.
Jesu o re: “Mediro yeo ke e dirago [go akaretša le phodišo yeo a sa tšwago go e dira] e hlatsela gore Tate o nthomile.” Ka ntle le seo, o tšwela pele ka gore: “Tate yo a nthomilego yena ka noši o ntlhatsetše.” (Johane 5:36, 37) Ka mohlala, Modimo o neile bohlatse ka Jesu kolobetšong ya gagwe.—Mateo 3:17.
Ge e le gabotse, bao ba latofatšago Jesu ga ba na lebaka la go mo gana. Mangwalo ona ao ba ipolelago gore ba a nyakišiša a a mo hlatsela. Jesu o phetha ka gore: “Ge le ka be le dumetše Moshe le be le tla ntumela, gobane yena yoo o ngwadile ka nna. Eupša ge e ba le sa dumele mangwalo a yena yoo, le tla dumela bjang seo ke se bolelago?”—Johane 5:46, 47.


text:
KGAOLO 15
Jesu “o Hloma Toka Lefaseng”
1, 2. Ke lebakeng lefe moo Jesu a ilego a galefa, gomme ka baka la’ng?
JESU o be a bonagala a galefile—gomme e le ka lebaka le le kwagalago. O ka hwetša go le thata go nagana ka yena a le ka tsela yeo ka gobane e be e le motho yo bonolo kudu. (Mateo 21:5) O be a kgona go itshwara ka mo go phethagetšego, ka gobane kgalefo ya gagwe e be e le e lokilego. * Eupša ke eng seo se bego se rumotše kudu monna yo yo a ratago khutšo? E be e le go hloka toka mo go šiišago.
2 Jesu o be a rata tempele ya Jerusalema ka pelo ya gagwe ka moka. Lefaseng ka moka, e be e le lefelo le nnoši le lekgethwa leo le neetšwego borapeding bja Tatagwe wa legodimong. Ba-Juda ba tšwago dinageng tše dintši ba be ba sepela maeto a matelele bakeng sa go yo rapela moo. Gaešita le ba-Ntle bao ba boifago Modimo ba be ba e-tla, ba tsena lapeng la tempele leo le beetšwego ka thoko bakeng sa go dirišwa ke bona. Eupša mathomong a bodiredi bja gagwe, Jesu o ile a tsena tempeleng yeo gomme a gahlanetšwa ke pono e tšhošago. Ee, lefelo le be le swana kudu le mmaraka go e na le go ba ngwako wa borapedi! Le be le tletše ka bagwebi le baananyi ba ditšhelete. Lega go le bjalo, go hloka toka go be go le gokae? Go banna ba, tempele ya Modimo e be e fo ba lefelo la go ikhola ka batho—gaešita le go ba hlakola. Bjang?—Johane 2:14.
3, 4. Ke go ikhola gofe ga bojato mo go bego go direga ngwakong wa Jehofa, gomme ke kgato efe yeo Jesu a ilego a e gata bakeng sa go lokiša ditaba?
3 Baetapele ba bodumedi ba be ba dirile molao wa gore ke feela mohuta o tee o itšego wa tšhelete ya tšhipi woo o bego o ka dirišwa go lefa lekgetho la tempeleng. Baeng ba be ba swanetše go ananya ditšhelete tša bona gore ba hwetše ditšhelete tšeo tša tšhipi. Ka gona baananyi ba ditšhelete ba ile ba hloma ditafola tša bona ka gare ga tempele, ba lefiša tekanyo e itšego ya tšhelete bakeng sa go ananya. Kgwebo ya go rekiša diphoofolo le yona e be e bušetša kudu. Baeng bao ba bego ba nyaka go dira dihlabelo tše bjalo ba be ba ka reka go mogwebi le ge e le ofe motseng, eupša bahlankedi ba tempeleng ba be ba ka gana gabonolo dihlabelo tša bona e le tšeo di sa swanelago. Lega go le bjalo, dihlabelo tšeo di bego di rekwa gona moo tempeleng go be go se na pelaelo gore di tla amogelwa. Ka ge batho ba be ba ithekgile ka bona, bagwebi ka dinako tše dingwe ba be ba lefiša ditefo tše di phagamego kudu. * Se e be e le se sešoro kudu go feta papatšo ya megabaru. Se be se swana le bohlakodi!
“Tlošang dilô tšê”!
4 Jesu o be a ka se kgone go kgotlelela go hloka toka mo go bjalo. Wo e be e le ngwako wa Tatagwe! O ile a loga sefepi sa dithapo gomme a ntšha mehlape ya dikgomo le ya dinku ka tempeleng. Ke moka o ile a tshelela go baananyi ba tšhelete gomme a phekgola ditafola tša bona. Nagana ka ditšhelete tšeo tša tšhipi ka moka di kgokologa lebatong la mabole! O ile a laela ka go tia banna bao ba bego ba rekiša maeba gore: “Tlošang dilô tšê”! (Johane 2:15, 16) Go bonagala go be go se na le o tee yo a bego a e-na le sebete sa go thibela monna yo yo sebete.
“Morwa o Swana le Tatagwe”
5-7. (a) Go ba gona ga Jesu pele e e-ba motho go tutueditše bjang tsela yeo a bego a ikwa ka gona ka toka, gomme ke eng seo re ka ithutago sona mohlaleng wa gagwe? (b) Kriste o ile a lwantšha bjang ditiro tša go hloka toka tšeo di akaretšago bogoši bja Jehofa le leina la gagwe?
5 Ee, bagwebi ba ile ba boa. Mo e ka bago ka morago ga nywaga e meraro, Jesu o ile a swaragana le go hloka toka mo go swanago, nakong ye a tsopola mantšu a Jehofa ka noši a go sola bao ba dirago ngwako wa Gagwe “lexôlô la bahlakodi.” (Mateo 21:13; Jeremia 7:11) Ee, nakong ya ge Jesu a bona go ikhola ga batho ka tsela ya megabaru le go šilafatšwa ga tempele ya Modimo, o ile a ikwa go fo swana le kamoo Tatagwe a bego a ikwa ka gona. Le gona se ga se makatše! Jesu o be a ile a rutwa ke Tatagwe wa legodimong lebaka la nywaga e dimilione tše di sa balegego. Ka baka leo, o be a tutueditšwe ke tsela yeo Jehofa a bego a ikwa ka gona ka toka. O ile a fetoga mohlala o phelago wa polelwana e rego, “Morwa o swana le tatagwe.” Ka gona ge e ba re nyaka go ba le kwešišo e kwagalago ka seka sa Jehofa sa toka, tsela e di phalago tšohle ya go dira bjalo ke go naganišiša ka mohlala wa Jesu Kriste.—Johane 14:9, 10.
6 Morwa wa Jehofa yo a tswetšwego a nnoši o be a le gona ge Sathane a be a bitša Jehofa Modimo ka mo go sa swanelago gore ke moaketši gomme a belaela go loka ga pušo ya Gagwe. A go thomeletša mo gogolo gakaakang! Le gona, ka morago Morwa o ile a kwa ka tlhohlo ya Sathane ya gore go be go se na motho yoo a bego a ka hlankela Jehofa ka go hloka boithati, a tutuetšwa ke lerato. Ditatofatšo tše tša maaka ruri di ile tša kweša pelo e lokilego ya Morwa bohloko. O swanetše go ba a ile a thaba gakaakang go kwa gore o be a tla kgatha tema e kgolo go kgopamolleng ditaba! (2 Ba-Korinthe 1:20) O be a tla dira bjang seo?
7 Ka ge re ithutile go Kgaolo 14, Jesu Kriste o ile a nea karabo ya mafelelo le ya makgaola-kgang ya go arabela tatofatšong ya Sathane ya go ganetša potego ya dibopiwa tša Jehofa. Ka go dira bjalo Jesu o ile a thea motheo bakeng sa go godišwa la mafelelo ga bogoši bja Jehofa le go kgethagatšwa ga leina la Gagwe. E le Motseta yo Mogolo wa Jehofa, Jesu o tla hloma toka ya Modimo legohleng ka moka. (Ditiro 5:31) Ka mo go swanago, tsela ya gagwe ya bophelo ge a be a le lefaseng e ile ya bonagatša toka ya Modimo. Jehofa o ile a bolela ka yena a re: “Ke tlo bea Môya wa-ka mo xo Yêna, ’me ó tlo tsebiša dithšaba kahlolô (“toka,” NW).” (Mateo 12:18) Jesu o ile a phethagatša bjang mantšu ao?
Jesu o Hlalosa ka mo go Kwalago “Seo Toka e Lego Sona”
8-10. (a) Metlwae e fetišetšwago ka molomo ya baetapele ba bodumedi ba ba-Juda e be e kgothaletša bjang go nyatša bao e sego ba-Juda gotee le basadi? (b) Ke ka tsela efe melao yeo e fetišetšwago ka molomo e ilego ya fetoša molao wa Jehofa wa Sabatha morwalo?
8 Jesu o be a rata Molao wa Jehofa gomme a phela ka wona. Eupša baetapele ba bodumedi ba mehleng ya gagwe ba be ba kgopamiša Molao woo le go o diriša gampe. Jesu o itše go bona: “Le ba madi-mabe lena ba-mangwalô le bafarisei, lena baikaketši . . . [Ga le] šetše tše di kxolo Molaong, e lexo tokô kahlolong le kxauxêlô le pôtêxô.” (Mateo 23:23) Ka ntle le pelaelo, barutiši bao ba Molao wa Modimo ba be ba sa hlalose ka mo go kwalago “seo toka e lego sona.” Go e na le moo, ba be ba šira toka ya Modimo. Bjang? Ela hloko mehlala e sego kae.
9 Jehofa o ile a laela batho ba gagwe gore ba ipoloke ba arogile ditšhabeng tša baheitene tšeo di bego di ba dikologile. (1 Dikxoši 11:1, 2) Lega go le bjalo, baetapele ba bangwe ba bodumedi bao ba fišegelago thoko ba be ba kgothaletša batho gore ba sware bohle bao e sego ba-Juda ka lenyatšo. Mishnah e be e bile e akaretša molao wo: “Dikgomo di se ke tša tlogelwa merakeng ya baditšhaba ka ge ba be ba gononelwa gore ba ba le dikopano tša botona le botshadi le diphoofolo.” Go beba sefahlego mo go bjalo mo go sa hlaolego malebana le bohle bao e sego ba-Juda go be go sa loka e bile go thulana kudu le seo se bolelwago ke Molao wa Moše. (Lefitiko 19:34) Melao e mengwe yeo e dirilwego ke batho e be e nyenyefatša basadi. Molao wa molomo o be o bolela gore mosadi o swanetše go sepela ka morago, e sego ka thoko ga monna wa gagwe. Monna o be a lemošitšwe malebana le go bolela le mosadi phatlalatša, gaešita le mosadi wa gagwe ka noši. Go swana le makgoba, basadi ba be ba sa dumelelwa go nea bohlatse kgorong ya tsheko. Go be go bile go e-na le thapelo e hlomilwego yeo go yona banna ba bego ba leboga Modimo gore ga se basadi.
10 Baetapele ba bodumedi ba be ba khupeditše Molao wa Modimo ka melao e mentši kudu yeo e dirilwego ke batho gotee le ditaelo. Ka mohlala, molao wa Sabatha o be o iletša go šoma ka Sabatha, o beela letšatši leo ka thoko bakeng sa borapedi, tapološo ya moya le go khutša. Eupša Bafarisei ba be ba dira gore molao woo e be morwalo. Bona ka bobona ba ile ba laela ka go lebanya seo se bolelwago ke “mošomo.” Ba ile ba hlaola dihlopha tše sa swanego tše 39 tša mediro e bjalo ka go buna goba go tsoma e le mošomo. Dihlopha tše tša mešomo di be di tsoša dipotšišo tše di sa felego. Ge monna a be a ka bolaya letsetse ka Sabatha, na o be a tsoma? Ge a be a ka kga dithoro tše di tlalago seatla bakeng sa go ja ge a dutše a sepela, na o be a buna? Ge a be a ka fodiša motho yo a bego a babja, na o be a šoma? Dipotšišo tše bjalo di be di arabja ka melao e thata le e tseneletšego.
11, 12. Jesu o ile a bontšha bjang go ganetša ga gagwe melao yeo e sego ya Mangwalo ya Bafarisei?
11 Boemong bjo bo bjalo, Jesu o be a tla thuša batho bjang gore ba kwešiše seo toka e lego sona? Ka dithuto tša gagwe le ka tsela yeo a bego a phela ka yona, o ile a emeletšana ka sebete le baetapele bao ba bodumedi. Sa pele, ela hloko tše dingwe tša dithuto tša gagwe. O ile a sola ka go lebanya melao ya bona e mentši yeo e dirilwego ke batho, a re: “Le fediša Molaô wa Modimo ka xo setša mekxwa ya lena ye Le e atlaladitšexo.”—Mareka 7:13.
12 Jesu o ile a ruta ka go gatelela gore Bafarisei ba be ba fošitše mabapi le molao wa Sabatha—gore ge e le gabotse, ba be ba tloga ba sa kwešiša morero ka moka wa molao woo. O ile a hlalosa gore Mesia ke ‘Mong wa Sabatha’ gomme ka baka leo o na le tshwanelo ya go fodiša batho ka Sabatha. (Mateo 12:8) Bakeng sa go gatelela taba yeo, o ile a dira mehlolo ya go fodiša phatlalatša ka Sabatha. (Luka 6:7-10) Diphodišo tše bjalo e be e le ponelo-pele ya phodišo yeo a tlago go e dira lefaseng ka bophara nakong ya Pušo ya gagwe ya Nywaga e Sekete. Nywaga yeo e Sekete ka boyona e tla ba Sabatha ya makgaola-kgang, nakong ya ge batho ka moka ba botegago mafelelong ba tla ikhutša nywaga-kgolo ya go šoma ka tlase ga merwalo ya sebe le lehu.
13. Ke molao ofe woo o bilego gona ka baka la bodiredi bja Kriste bja lefaseng, gomme o be o fapana bjang le molao wa pele ga wona?
13 Jesu gape o ile a hlalosa ka mo go kwagalago seo toka e lego sona molaong woo o mofsa, e lego “molaô wa Kriste” woo o ilego wa hlongwa ka morago ga ge a phethile bodiredi bja gagwe bja lefaseng. (Ba-Galatia 6:2) Ka go se swane le molao wa pele ga wona e lego Molao wa Moše, molao wo o mofsa o be o ithekgile kudu ka molao wa motheo, e sego ka lelokelelo leo le ngwadilwego la melao. Lega go le bjalo, o be o akaretša melao e mengwe e lebanyago. O mongwe wa melao ye Jesu o be a o bitša “molaô o mofsa.” Jesu o ile a ruta balatedi ba gagwe ka moka gore ba ratane go etša ge le yena a ile a ba rata. (Johane 13:34, 35) Ee, lerato la boikgafo e be e swanetše go ba leswao le le hlaolago bohle bao ba phelago ka “molaô wa Kriste.”
Mohlala o Phelago wa Toka
14, 15. Jesu o ile a bontšha bjang gore o be a lemoga mellwane ya matla a gagwe ka noši a taolo, gomme ke ka baka la’ng se e le se se kgothatšago?
14 Jesu o ile a dira se se fetago go fo ruta ka lerato. O be a phelela “molaô wa Kriste.” O be o bonagatšwa tseleng ya gagwe ya go phela. Ela hloko ditsela tše tharo tšeo ka tšona mohlala wa Jesu o ilego wa hlalosa ka mo go kwagalago seo toka e lego sona.
15 Ya pele, Jesu o be a phema ka bohlale go dira tiro le ge e le efe ya go hloka toka. Mohlomongwe o lemogile gore ditiro tše dintši tša go hloka toka di tšwelela ge batho ba sa phethagalago ba thoma go ikgodiša gomme ba tshela mellwane e swanetšego ya matla a bona a taolo. Jesu o be a sa dire bjalo. Lebakeng le lengwe, monna yo mongwe o ile a batamela Jesu gomme a re: “Moruti, botša ngwan’ešo xore a arolêlanê bohwa le nna.” Karabelo ya Jesu e bile efe? “Monna! Ké mang e a mpeilexo moahlodi le moaroledi wa lena?” (Luka 12:13, 14) Na seo ga se se se makatšago? Bohlale bja Jesu, kahlolo ya gagwe gaešita le tekanyo ya gagwe ya matla a taolo ao a a neilwego ke Modimo di be di feta tša motho le ge e le ofe lefaseng; lega go le bjalo, o ile a gana go itsenya tabeng ye ka ge a be a se a ka a fiwa matla a go dira bjalo. Jesu ka mehla o be a bontšha boipoetšo tseleng ye, gaešita le nywageng e dikete ya go ba gona ga gagwe pele e e-ba motho. (Juda 9) E bolela go gontši kudu ka Jesu gore ka boikokobetšo o bota Jehofa gore a dire phetho ya mabapi le seo se lokilego.
16, 17. (a) Jesu o ile a bontšha bjang toka ge a bolela ditaba tše dibotse tša Mmušo wa Modimo? (b) Jesu o ile a bontšha bjang gore go ikwa ga gagwe ka toka e be e le ga kgaugelo?
16 Ya bobedi, Jesu o ile a bontšha toka tseleng yeo a bego a bolela ditaba tše dibotse tša Mmušo wa Modimo ka gona. O be a sa bebe sefahlego. Go e na le moo, o be a katanela ka phišego go fihlelela batho ba mehuta ka moka go sa šetšwe gore ke bahumi goba badiidi. Ka mo go fapanego, Bafarisei ba be ba hlokomologa badiidi, e lego batho feela ba tlwaelegilego ka go ba bitša ka leina le le nyenyefatšago la ʽam-ha·ʼaʹrets, goba “batho ba naga [lefase].” Jesu ka sebete o ile a bontšha go thulana le go hloka toka mo go bjalo. Ge a be a ruta batho ditaba tše dibotse—goba ge e le gabotse, a be a e-ja le batho, a ba fepa, a ba fodiša goba gaešita le go ba tsoša bahung—o be a tšeela godimo toka ya Modimo yo a nyakago go fihlelela “batho bohle.” *—1 Timotheo 2:4.
17 Ya boraro, tsela yeo Jesu a bego a ikwa ka gona ka toka e be e le ya kgaugelo ka mo go tseneletšego. O be a katanela go thuša badira-dibe. (Mateo 9:11-13) O be a dula a ikemišeditše go thuša batho bao ba bego ba se na matla a go itšhireletša. Ka mohlala, Jesu ga se a ka a tlatša baetapele ba bodumedi go kgothaletšeng go se bote Baditšhaba ka moka. Ka kgaugelo o be a thuša le go ruta ba bangwe ba bona, gaešita le ge thomo e kgolo ya gagwe e be e lebišitšwe go ba-Juda. O ile a dumela go dira phodišo ya mohlolo bakeng sa letona la madira a Roma, a re: “Le xo Isiraele xa ke ešo ka hwetša tumêlô e kaakaa!”—Mateo 8:5-13.
18, 19. (a) Ke ka ditsela dife Jesu a ilego a godiša seriti sa basadi? (b) Mohlala wa Jesu o re thuša bjang go bona kgokagano magareng ga sebete le toka?
18 Ka mo go swanago, Jesu ga se a ka a thekga dikgopolo tše di bego di aparetše mabapi le basadi. Go e na le moo, ka sebete o ile a dira se se lokilego. Go be go dumelwa gore basadi ba ba-Samaria ke bao ba sa hlwekago go etša ba-Ntle. Lega go le bjalo, Jesu ga se a ka a dika-dika go dira boboledi go mosadi wa mo-Samaria sedibeng sa Sikara. Ge e le gabotse, e bile go mosadi yo moo Jesu a ilego a itlhalosa la mathomo ka mo go kwagalago e le Mesia yo a holofeditšwego. (Johane 4:6, 25, 26) Bafarisei ba be ba bolela gore basadi ga se ba swanela go rutwa Molao wa Modimo, eupša Jesu o ile a diriša nako e ntši gotee le matla a ruta basadi. (Luka 10:38-42) Le ge motlwae o be o bontšha gore basadi e be e ka se be bao ba ka botwago go ka nea bohlatse bja kgonthe, Jesu o ile a godiša basadi ba mmalwa ka go ba fa tokelo ya go ba ba pele ba go mmona ka morago ga tsogo ya gagwe. O ile a ba a ba botša gore ba yo botša balatedi ba gagwe ba banna ka tiragalo ye ya bohlokwa kudu!—Mateo 28:1-10.
19 Ee, Jesu o ile a hlalosetša ditšhaba ka mo go kwalago seo toka e lego sona. Mabakeng a mantši o ile a dira seo ka go ipea kotsing e kgolo. Mohlala wa Jesu o re thuša go bona gore go kgomarela toka ya kgonthe go nyaka sebete. O be a bitšwa ka mo go swanetšego gore ke “Tau ya ’loko la Juda.” (Kutollo 5:5) Gopola gore tau ke seka sa toka e nago le sebete. Lega go le bjalo, kgaufsinyane Jesu o tla tliša toka e kgolwanyane. Ka kgopolo e feletšego o tla hloma ‘toka lefaseng.’—Jesaya 42:4, bapiša le NW.
Kgoši Yeo e Lego Mesia e ‘Hloma Toka Lefaseng’
20, 21. Mehleng ya rena, Kgoši yeo e lego Mesia e kgothaleditše bjang toka lefaseng ka moka le ka gare ga phuthego ya Bokriste?
20 Ga e sa le go tloga e e-ba Kgoši yeo e lego Mesia ka 1914, Jesu o ile a kgothaletša toka lefaseng. Bjang? O thekgile go phethagatšwa ga boporofeta bja gagwe bjo bo hwetšwago go Mateo 24:14. Balatedi ba Jesu lefaseng ba rutile batho dinageng ka moka therešo ka Mmušo wa Jehofa. Go swana le Jesu, ba boletše ka mokgwa wa go se bebe sefahlego le wa toka, ba tsoma go nea batho bohle—ba bagolo goba ba banyenyane, bahumi goba badiidi, banna goba basadi—sebaka sa go tseba Jehofa, Modimo wa toka.
21 Le gona Jesu o kgothaletša toka ka phuthegong ya Bokriste yeo a lego Hlogo ya yona. Bjalo ka ge go porofetilwe, o nea “dimpho tšeo e lego banna,” bagolo ba botegago ba Bakriste bao ba etelelago pele ka phuthegong. (Ba-Efeso 4:8-12, NW) Ge ba diša mohlape o bohlokwa wa Modimo, banna ba bjalo ba latela mohlala wa Jesu Kriste wa go kgothaletša toka. Ba dula ba gopola gore Jesu o nyaka gore dinku tša gagwe di swarwe ka toka—go sa šetšwe maemo, botumo goba boemo bja dilo tše di bonagalago.
22. Jehofa o ikwa bjang ka ditiro tša go hloka toka tšeo di apareditšego lefaseng la mehleng yeno, gomme o kgethile Morwa wa gagwe gore a dire’ng ka gona?
22 Lega go le bjalo, kgaufsinyane Jesu o tla hloma toka lefaseng ka tsela yeo e sa lekanywego. Go hloka toka go apareditše lefaseng le leo le gobogilego. Ngwana yo mongwe le yo mongwe yo a bolawago ke tlala ke mohlaselwa wa go hloka toka mo go sa lokafatšwego, kudu-kudu ge re nagana ka tšhelete le nako tšeo di senywago go tšweletšeng dibetša tša ntwa le go kgotsofatšeng dikganyogo tša boithati tša bao ba tsomago boithabišo. Dimilione tša mahu ao a sa nyakegego ngwageng o mongwe le o mongwe e fo ba se sengwe sa dibopego tše dintši tša go hloka toka, tšeo ka moka ga tšona di hlohlago kgalefo ya Jehofa e lokilego. O kgethile Morwa wa gagwe gore a lwe ntwa e lokilego malebana le tshepedišo ye ka moka e kgopo ya dilo bakeng sa go fedišetša sa ruri go hloka toka ka moka.—Kutollo 16:14, 16; 19:11-15.
23. Ka morago ga Haramagedone, Kriste o tla godiša bjang toka go iša ka mo go sa felego?
23 Lega go le bjalo, toka ya Jehofa e nyaka se se fetago go fo fedišwa ga bokgopo. O bile o kgethile Morwa wa gagwe gore a buše e le “Kxoši ya kaxišô.” Ka morago ga ntwa ya Haramagedone, pušo ya Jesu e tla hloma khutšo lefaseng ka moka, gomme o tla buša “ka tokô.” (Jesaya 9:5, 6) Ka nako yeo, Jesu o tla thabela go dirolla ditiro ka moka tša go hloka toka tšeo di bakilego masetlapelo le tlaišego tše dikgolo gakaakaa lefaseng. O tla godiša ka potego toka ya Jehofa e phethagetšego go iša ka mo go sa felego. Ka gona, ke gabohlokwa gore re tsome go ekiša toka ya Jehofa gona bjale. Anke re boneng kamoo re ka dirago seo ka gona.
^ par. 1 Jesu ge a be a bontšha kgalefo e lokilego, o be a swana le Jehofa, yoo e lego “Ra-boxale” malebana le bokgopo ka moka. (Nahume 1:2) Ka mohlala, ka morago ga ge Jehofa a boditše setšhaba sa gagwe sa dinganga gore se dirile ntlo ya gagwe “lexôlô la bahlakodi,” o ile a re: “Felô fa ke motse wô ke tlo xo thenoxêla boxale bya-ka le sekxôrô sa-ka.”—Jeremia 7:11, 20.
^ par. 3 Go ya ka Mishnah, nywaga ka morago go ile gwa tsoga phetogelo ka baka la theko e phagamego ya maeba ao a bego a rekišwa tempeleng. Tefo e ile ya theošwa gatee-tee ka tekanyo ya 99 lekgolong! Ke bomang bao ba bego ba boelwa kudu kgwebong ye e humišago? Bo-radihistori ba bangwe ba šišinya gore mebaraka ya tempeleng e be e le ya ntlo ya Moperisita yo Mogolo Hanna, e lego yeo e bego e humiša kudu lapa leo la boperisita.—Johane 18:13.
^ par. 16 Bafarisei ba be ba dumela gore batho ba tlasana, bao ba bego ba sa rutega ka tša Molao, ke “dihlôbôxwa.” (Johane 7:49) Ba be ba bolela gore ga go na motho yo a bego a swanetše go ruta batho ba bjalo goba go gwebišana le bona goba go ja le bona goba go rapela le bona. Go dumelela morwedi wa motho go nyalana le bona e be e tla ba selo se se šoro kudu go feta go mo nea dibata. Ba be ba lebelela kholofelo ya tsogo e le yeo e sa akaretšego batho ba bjalo ba tlasana.
Ithute ka mo go oketšegilego
Nywaga e 100 ya Pušo ya Mmušo
—E go Kgoma Bjang?
Pušo ya Mmušo e ka re hola bjang? Ithute kamoo Kgoši Mesia a hlwekišago, a rutago le go rulaganya balata ba gagwe.


text:
TŠA MOLAO LE DITOKELO TŠA BATHO
Ukraine
Dihlatse di Hlaselwa ka Baka la Ditumelo tša Tšona Bohlabela bja Ukraine
Dihlopha tša batho tšeo di itlhamilego di ile tša hlasela le go tlaiša Dihlatse tša Jehofa tše 26 ka gobane di ganne go dumela ditumelo tša kereke ya Orthodox le go se tšee lehlakore dipolotiking. Dihlatse di ganne go ineela.
Dikgoro tša Tsheko tša Ukraine di Hlompha Tokelo ya Bao ba Ganago go Dira Mediro ya Bošole ka Baka la Letswalo
Dikgoro tša Tsheko tša Ukraine di boletše gore tokelo ya go gana go dira mediro ya bošole ka baka la letswalo e ka se gatakelwe ka baka la tšhireletšego ya naga.
Go Tswalelwa ga Meago ya Bodumedi Ukraine
Dihlopha tšeo di itlhamilego ka dithunya di tswaletše Diholo tša Mmušo tša Dihlatse tša Jehofa seleteng sa Donetsk le sa Luhansk. Na se e bile tiro feela ya bosenyi goba tlhaselo ya bodumedi?


text:
KGAOLO 45
Matla a go Fenya Batemona ba Bantši
MATEO 8:28-34 MAREKA 5:1-20 LUKA 8:26-39
O LELEKELA BATEMONA DIKOLOBENG
Ge barutiwa ba boela lebopong ka morago ga phihlelo ya bona e gateletšago kua lewatleng, ba tšhoga kudu. Banna ba babedi ba bogale kudu, bao ka bobedi ba nago le batemona, ba tšwa mabitleng a kgauswi gomme ba kitimela go Jesu! Tlhokomelo e lebišwa go yo mongwe wa banna bao, mohlomongwe ka baka la ge a le bogale go feta yo mongwe e bile a ile a laolwa ke batemona ka nako e telele.
Monna yo yo a hlomolago pelo o be a sepela a hlobotše. Bošego le mosegare, o “goeletša . . . a le mabitleng le dithabeng gomme a ikgatla ka maswika.” (Mareka 5:5) O kotsi kudu mo e lego gore batho ba tšhaba go feta tseleng yeo. Ba bangwe ba ile ba leka go mo tlema, eupša o konoganya diketane gomme a robaganya ditlemo maotong a gagwe. Ga go na motho yo a mo fenyago ka matla.
Ge monna yoo a batamela Jesu gomme a wela dinaong tša gagwe, batemona bao ba mo laolago ba mo dira gore a goeletše a re: “O tletše eng mo wena Jesu Morwa wa Modimo Yo Godimodimo? Ke go eniša ka Modimo gore o se ke wa ntlhokofatša.” Jesu o bontšha gore o na le matla a taolo godimo ga batemona gomme a laela ka gore: “Tšwa go motho yo, wena moya o sa hlwekago.”—Mareka 5:7, 8.
Ge e le gabotse, batemona ba bantši ba tsene go monna yoo. Ge Jesu a botšiša a re: “Leina la gago o mang?” karabo e re: “Leina la ka ke Madira gobane re ba bantši.” (Mareka 5:9) Sehlopha sa madira a Roma se bopša ke mašole a dikete; ka baka leo batemona ba bantši ba ipopile ngatana kgahlanong le monna yoo gomme ba thabela tlaišego ya gagwe. Ba kgopela Jesu “gore a se ke a ba laela gore ba ye sekoting.” Mohlomongwe ba lemoga seo se letšego ka pele bakeng sa bona le moetapele wa bona e lego Sathane.—Luka 8:31.
Kgauswi le moo go be go fula mohlape wa dikolobe tše e ka bago tše 2 000, e lego diphoofolo tšeo go ya ka Molao di sa hlwekago le tšeo Bajuda ba sa swanelago go ba le tšona. Batemona ba re: “Re romele mohlapeng wa dikolobe gore re tsene go tšona.” (Mareka 5:12) Jesu o ba laela gore ba tšwe gomme ba tsena dikolobeng. Ge seo se direga, dikolobe ka moka tše 2 000 di a gatana di fekemela legageng gomme di kgangwa ke meetse ka lewatleng kua tlase.
Ge badiši ba dikolobe ba bona se, ba a kitima ba yo bega ditaba tše motseng le tikologong yeo. Batho ba tla go bona seo se diregilego. Ge ba fihla, ba bona gore monna yoo batemona ba tšwilego go yena bjale o phetše gabotse e bile o hlaphogetšwe monaganong. Mmalo! O apere gomme o dutše dinaong tša Jesu.
Batho bao ba kwago ka se goba ba bonago monna yoo ba a tšhoga, ga ba kwešiše seo se se ka se bolelago go bona. Ba lopa Jesu go tloga tikologong yeo. Ge Jesu a sa namela sekepe gore a tloge, monna yo a bego a na le batemona o kgopela gore a sepele le Jesu. Eupša Jesu o botša monna yoo o re: “Eya gae go ba geno, o ba botše dilo ka moka tšeo Jehofa a go diretšego tšona le kgaugelo yeo a go bontšhitšego yona.”—Mareka 5:19.
Gantši Jesu o laela bao a ba fodišago gore ba se ke ba botša motho ka gobane ga a nyake gore batho ba dire diphetho ka yena motheong wa dipego tše di tsošago kgahlego. Tabeng ye, monna yo a bego a na le batemona ke bohlatse bjo bo phelago bja matla a Jesu gomme a ka nea bohlatse bathong bao Jesu a ka se kgonego go ba fihlelela ka boyena. Bohlatse bja gagwe bo ka ba bja fokodiša pego le ge e le efe e sa kgahlišego mabapi le go lobja ga dikolobe. Ka gona monna yoo o a tloga gomme o thoma go bolela Dekapoli ka moka dilo tšeo Jesu a mo diretšego tšona.
Ithute ka mo go oketšegilego
Na Batemona ba Gona e le ka Kgonthe?
Batemona ke’ng? Ba tšwa kae?
Na Diabolo a ka Kgona go Laola Batho?
Diabolo o tutuetša batho bjang le gona o ka phema bjang melaba ya gagwe?


text:
Go Bona Histori ya Rena ya Nywaga e Mentši
Lefelo leo o ka bonago histori ya Dihlatse tša Jehofa o sa hlahlwe ke motho le butšwe ka October 2012 ntlongkgolo ya rena ya lefase kua Brooklyn, New York. * Diswantšho tšeo di lego moo di bontšha tlaišego, dikotsi gotee le diphenyo tša batho ba bangwe bao ba bego ba nyaka go phela e le Bakriste.
Baeng ba bona histori ya nywaga e mentši, go thoma ka mehla ya Bakriste ka 33 C.E. go fihla le lehono. Diswantšho tšeo tša histori di rulagantšwe ka dikarolo tše nne tšeo di bontšhago nywaga yeo e kgomaganyago dikarolo tšeo. Karolo e nngwe le e nngwe e na le sehlogo seo se theilwego Mangwalong gomme e thoma ka bidio e kopana yeo e ka theetšwago ka Seisemane e bile e na le mantšu a fetoletšwego ka maleme a mangwe a tshelelago—Sefora, Sejapane, Sekorea, Sepanishi, Sepotokisi le Setaliana.
Dikarolo tše Dikgolo tša Diswantšho tša Histori
Sehlogo sa karolo ya mathomo se theilwe mantšung a Jesu ao a lego go Johane 3:19 gomme se re: “Batho ba Ratile Leswiswi.” Beibele e boletše e sa le pele gore batho ba kgopo ba tla ‘tsoga gomme ba bolela dilo tše di kgopamego.’ (Ditiro 20:30) O tla gopotšwa ka ditiro tša banna ba bjalo ge o lebelela tatelano ya ditiragalo.
Sehlogo sa karolo ya bobedi se na le polelwana yeo e dirišitšwego go 2 Bakorinthe 4:6 gomme se re: “Seetša a se Bonege.” Tatelano ya ditiragalo ke ya nywaga ya go tloga mafelelong a bo-1800 go ya mathomong a bo-1900. Karolo ye e thoma ka kanegelo ya banna bao ba ikemišeditšego bao ba ilego ba thoma fase go ithuta Mangwalo e bile e re botša kamoo ba ilego ba gola tsebong le palo ya bona ya oketšega pele ga Ntwa ya Pele ya Lefase.
Karolwana e latelago ya karolo ye ya bobedi e bontšha filimi e tumilego kudu ya “Photo-Drama of Creation.” Ka 1914, Barutwana ba Beibele (ka ge Dihlatse tša Jehofa di be di tsebja bjalo ka nako yeo) ba ile ba thoma go bontšha batho filimi ye ya moswananoši, yeo e bego e kopantše diswantšho tše di emego le tše di sepelago gomme o kgona go kwa le mantšu ao a rekhotilwego. Nywageng ya ka morago ga gore e lokollwe, batho ba dimilione ba ile ba kgeregela go tlo bona filimi ye. Diswantšhong tšeo tša histori go na le tše dingwe tša diswantšho tša mathomong tša filimi ye, bidio e kopana yeo e rolago filimi yeo le di-slide tša mebala tša ka godimo ga tše 500.
Sehlogo sa karolo ya boraro se tšerwe go Kutollo 12:17 gomme se re: “Drakone ya Galefa.” Karolo ye e bolela ka go tlaišwa ga balatedi ba Kriste mathomong a lekgolo la bo-20 la nywaga e bile e na le dipego tše di kgomago tša Bakriste bao ba ilego ba dula ba sa tšee lehlakore nakong ya ntwa. Bidio e nngwe e kopana e bontšha pego ya Remigio Cuminetti, e lego Hlatse yeo e ilego ya gana go apara diaparo tša mašole a Italy goba go lwa Ntweng ya Pele ya Lefase. E nngwe e bolela ka Alois Moser wa kua Austria. O ile a gana gore, “Heil Hitler!” gomme ka baka la seo a lahlegelwa ke mošomo ke moka mafelelong a lahlelwa kampeng ya tshwenyo ya Dachau.
Sele ya maitirelo yeo e lego leswiswi e bontšha seo Dihlatse tša Jehofa di ilego tša lebeletšana le sona ge di be di golegilwe ka baka la tumelo ya tšona dinageng tše bjalo ka Gerika, Japane, Poland le Serbia.
Karolo ya mafelelo e na le sehlogo se se rego: “Ditaba tše Dibotse go Ditšhaba Tšohle,” seo se theilwego go Mateo 24:14 gomme e hlalosa mediro ya Dihlatse tša Jehofa go tloga ka 1950 go fihla gona bjale. Go na le diswantšho tše di kgobokeditšwego tšeo di bontšhago go oketšega ka lebelo, go phegelela modirong wa boboledi le lerato la borwarre e lego dilo tšeo Dihlatse tša Jehofa di tsebjago ka tšona.
Pele moeng a tloga lefelong leo la histori, a ka ya mafelwaneng a itšego ao a lego moo go ithuta ka Ntlo ya Beibele le Taberenakele ya Brooklyn, e lego meago yeo e ilego ya dirišwa ke Dihlatse tša Jehofa nywaga ya ka godimo ga e 100 e fetilego.
Ke ka Baka La’ng go Ile gwa Agwa Lefelo le la Histori?
Go tšere ngwaga go rulaganya lefelo le gotee le dikgwedi tše dintši gore le agiwe. Dihlatse go tšwa lefaseng ka moka di ile tša neela dilo tšeo di bego di di lebelela e le bohwa bjo bohlokwa.
Ke ka baka la’ng go ile gwa dirwa modiro wo ka moka? Ge yo mongwe wa ditho tša Sehlopha se Bušago sa Dihlatse tša Jehofa a be a botšišwa gore Dihlatse tša Jehofa di tla holega ka eng ka go tlo bona lefelo le la histori, o ile a boeletša mantšu a tsebjago kudu a rego: “Gore re tsebe moo re yago gona, re swanetše go tseba mo re tšwago.”
^ ser. 2 Lefelo leo o ka bonago diswantšho tše le kua 25 Columbia Heights, Brooklyn, New York, gomme le bulwa go tloga ka Mošupologo go fihla ka Labohlano, go thoma ka 8:00 a.m. go fihla ka 5:00 p.m. Go tsenwa mahala.


text:
KAROLO 1
Therešo ya Mmušo—Go Aba Dijo tša Moya
O BONA morutwana wa gago wa Beibele a thabile ka ge a kwešiša seo se bolelwago ke lengwalo leo le sa tšwago go le bala. O bolela a sa kgolwe gore: “Na o ra gore Beibele e ruta gore re ka phela ka mo go sa felego Paradeiseng—gona mo lefaseng?” Motho yo o sepelago le yena tšhemong o a myemyela ke moka o botšiša morutwana wa Beibele gore: “Ke’ng seo o sa tšwago go se bala ka Beibeleng?” Morutwana wa Beibele o šišinya hlogo a sa kgolwe, ke moka o re: “Ke makatšwa ke gore ga se ka ka ka rutwa taba ye!” O thoma go gopola gore o boletše mantšu ao a nyakilego a swana le a dibeke tše sego kae tše di fetilego ge a be a ithuta ka lekga la mathomo gore leina la Modimo ke Jehofa.
Na o kile wa ba le phihlelo e swanago le ye? Batho ba bantši ba Modimo ba bile le yona. Go na le dilo tše mmalwa tšeo di ka re gopotšago gabotse ka mpho ye ya bohlokwa yeo re e neilwego—go tseba therešo! Anke o eme go se nene gomme o ipotšiše gore: O hweditše bjang mpho ye? Karolong ye re tlo ahlaahla potšišo yeo. Tsela yeo batho ba Modimo ba bego ba thušwa go kwešiša dilo tša moya ganyenyane-ganyenyane ke bohlatse bjo bo lego molaleng bja gore Mmušo wa Modimo ke wa kgonthe. Ka nywaga e lekgolo, Kgoši ya Mmušo wo, e lego Jesu Kriste, e be e dutše e kgonthišetša gore batho ba Modimo ba rutwa therešo.
KAROLONG YE
KGAOLO 3
Jehofa o Utolla Morero wa Gagwe
Na Mmušo e be e le karolo ya morero wa Modimo wa mathomong? Jesu o ile a hlabiša seetša bjang ka Mmušo wa Modimo?
KGAOLO 4
Jehofa o Godiša Leina la Gagwe
Ke’ng seo Mmušo wa Modimo o se fihleletšego mabapi le leina la gagwe? Ke’ng seo wena o ka se dirago go kgethagatša leina la Jehofa?
KGAOLO 5
Kgoši e Hlabiša Seetša ka Mmušo
Ithute ka kwešišo e nepagetšego ka Mmušo wa Modimo, babuši le balata ba wona le go nyakega ga go botega.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Papua New Guinea
Jehovah’s Witnesses
Section 85, Lot 24, Avaka St.
Gordon
PORT MORESBY, NCD
PAPUA NEW GUINEA
+675 325-3011
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Sehiri Motu, Setok Pisin le ka maleme a mangwe a 12.


text:
Dihlatse tša Jehofa Kua Hungary di Retwa ka Maiteko a Tšona a go Thuša
Ka June 2013 dipula tšeo di sa tlwaelegago tša matlorotloro di bakile gore dinoka di tlale wa go falala kua Bogareng bja Yuropa. Kua Hungary, Noka ya Danube e be e tletše wa go falala go feta ka moo e kilego ya tlala ka gona historing ya yona.
Ka baka la tshenyo yeo e bakilwego ke mafula, lefapha la Hungarian Ministry of Human Resources leo le ikarabelago ka thušo ya setšhaba le ile la kgopela lekala la Hungary la Dihlatse tša Jehofa gore Dihlatse di thuše go thibela tshenyo yeo e bakwago ke mafula. Lekala le ile la arabela ka go kgopela diphuthego tšeo di lego kgaufsi le Noka ya Danube go tšea karolo modirong wa go thibela tshenyo ya mafula wo o bego o rulagantšwe ke bahlankedi ba mmušo ba tikologong yeo.
Diphuthego di ile tša thekga modiro wo ka tsela e makatšago. Matšatšing a latetšego, Dihlatse tše fetago tše 900 go tšwa diphuthegong tše 72 di ile tša tšea karolo modirong wa go thiba mariba a dinoka gore di se falale. Di ile tša kgopelwa go apara dipetšhe tšeo di nago le mantšu “Dihlatse tša Jehofa,” maina a tšona gaešita le maina a ditoropo tšeo di tšwago go tšona.
Toropong e nngwe, moemedi wa tikologong yeo wa mokgatlo wa Hungarian Red Cross o ile a romela molaetša wo phuthegong e nngwe: “Re a le leboga le go le hlompha ka ge re se ra tlwaela go bona moya wa botee le wa go ikemišetša go thuša—re sa lebale le maeto a matelele ao le a sepetšego go tla mo! Ga ke lewe ke dihlong go bolela ka mohlala wa lena o mobotse mo toropong ye.”
Modulasetulo wa mokgatlo wa tlhakodišo, yo e bilego e le setho sa Palamente ya Hungary o rometše lengwalo ofising ya lekala a leboga thekgo yeo ba e hweditšego go tšwa go Dihlatse.
Ithute ka mo go oketšegilego
Na Dihlatse tša Jehofa di Thuša ka go Hlakodiša ge go na le Dikotsi?
Ithute kamoo re thušago badumedigotee le rena le batho ba bangwe ge go na le dikotsi.
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.